«Киске Өфө» гәзитенең сайты - ҺАБАҠТАР - 2017 - Мәҡәләләр\nБАШҠОРТОСТАН" ГӘЗИТЕНӘ - 100 ЙЫЛ\nНимә ул тәжрибә? Ул - донъяуи аҡыл, үткер күҙ, һаҡ ҡолаҡ, үҙ-үҙеңә ышаныс, ул байлыҡ, ул хазина һандығы. Ә инде ошо хазина һандығының тулылығы, йөкмәткеһе, асылы һин үткән мәктәп дәрестәренә, остаздарың һабаҡтарына бәйле. Үҙем алған тәжрибә мәктәбе тураһында һүҙ башлаһам, әлбиттә, ул ошо көндәрҙә 100 йыллығын билдәләгән "Башҡортостан" гәзите редакцияһында алған һабаҡтарым тураһында булыр. Журналист һөнәрендә нығыныуҙың иң иҫтәлекле лә, иң һынылышлы ла, бөтә яҡлап һынала торған мәлендә 20 йылдан ашыу эшләнем мин унда. Шуныһы ҡыҙыҡ: 80-се йылдарға тиклем журналислыҡ ир-егет һөнәре булып иҫәпләнгән булған икән. "Башҡортостан" гәзитендә лә ул саҡта, корректорҙарҙы, тәржемә бүлеген, машинкала баҫыусыларҙы иҫәпләмәгәндә, шау ир-егет эшләй ине. Был һөнәрҙең "иң түрендә" ултырыусы, уның бар нескәлектәрен үҙләштереүсе, булған ҡатмарлыҡтарҙы һис ниндәй ауырлыҡһыҙ ғәмәлгә ашырыусы, аслығын да, яланғаслығын да, тыл ауырлыҡтарын да татыусы, һуғыш юлдарын да үтеүсе ир-егеттәр ине улар.\n1980 йылдарҙан һуң ғына "Башҡортостан" гәзите редакцияһының журналистар корпусында тәүгә ҡатын-ҡыҙ күренә башлай. Бына шул осорҙа киленде был редакцияға эшкә. Олпат, тәжрибәле ағайҙарҙың - Абдулла Исмәғилев, Абдрахман Йосопов, Дәүләткирәй Мәһәҙиев, Абдрахман Баязитов, Аҡмалетдин Саптаров, Кинйәғәле Амантаев, Азат Байсурин, Әниф һәм Шәүкәт Бикҡоловтар, Ғәтиәт Үзбәков, Юныс Әхмәҙиев, Заһир Исмәғилев, Ислам Мырҙабаев, Марсель Ҡотлоғәлләмов, Фәтҡулла Комиссаров, Мөхтәр Тимербулатов, Фәтих Абдуллин, Ильяс Иҫәнбаев, Хәмит Шәрипов, Рәүеф Насиров, Ризуан Хажиев, Аҫылғужа Баһуманов, Ғәлим Хисамов, Сабир Шәриповтар мәктәбендә беҙ, бер төркөм ҡатын-ҡыҙ - мин, Фәүзиә Иҙелбаева (Мөхәмәтшина), Гөлсирә Ғайсарова (Ғиззәтуллина), Динә Арыҫланова, Әлфиә Аҡбутина һабаҡтар ала, тәжрибә үҙләштерә башланыҡ. Профессиональ өлкәләге һынауҙарҙы ғына түгел, беҙгә, ҡатын-ҡыҙ журналистарға, үҙеңде ошо ирҙәр менән бер сафта булыр шәхси сифаттар буйынса ла һынауҙар үтергә тура килде. Йәғни, ауыр командировкаларға сығырға кәрәк икән, һиңә бер ниндәй ташлама ла яһалмай. Дежурлыҡтарҙан төнгө 2-3-тәрҙә ҡайтырға тура килә икән, шулай уҡ ташлама юҡ, йә редакцияла йоҡлап ҡалаһың, йә өйгә такси алып ҡайтып китергә тура килә. Өйөңдә балаларың көтөп ултырыу-ултырмау иҫәпкә алынмай - эштән һуң тотҡарланып, иртәгәге номерға тигән материалыңды тапшырмайынса, ҡайтып китергә лә хоҡуғың юҡ.\nМөхәррирҙәрҙең мөхәррире булған Абдулла Ғиниәт улы Исмәғилевтың "сыбыртҡыһы" беҙҙе, йәштәрҙе, күпкә өйрәтте: грамоталы яҙырға, бирелгән заданиены тиҙ генә үтәргә, журналислыҡ менән бергә, тәржемәсе, корректор кеүек йәнәш һөнәрҙәрҙе лә үҙләштерергә, яуаплылыҡ, эҙләнеүсәнлек, теге йәки был мәсьәләне, ялыуҙарҙы, уҡыусылар хаттарын тикшергәндә алтын урталыҡта булыу кеүек мөһим сифаттарҙы уның ярҙамында үҙләштерҙек.\nӘ бына унан һуң килгән баш мөхәррирҙең - Мансур Әнүәр улы Әюповтың эш стиле бөтөнләй икенсе булды. Илдә үҙгәртеп ҡороуҙар бара. Быға тиклем бикле булған темаларға ҡорғандар асылды. Мансур Әнүәр улы беҙҙе темалар, идеялар, фекерҙәр менән өйөп ташланы. Беҙгә яңы һулыш, үҙгәрештәр оҡшай ине. Шуға ла Мансур Әнүәр улының талаптарына күнергә тырыштыҡ. Заман һынауын ғына түгел, үҙ-ара мөнәсәбәттәр ҡатмарлылығын да, төңөлөүҙәр ҙә, фекерҙәр бәрелешен дә кисерергә тура килде. Иң мөһиме шул: "Совет Башҡортостаны" ул саҡта республикалағы иң ҡыҙыҡлы, абруйлы гәзиттәрҙең береһе булды. Шулай, үҙгәрештәр дауылынан редакциябыҙ "карабын" бик оҫта, лайыҡлы алып сыҡты Мансур Әнүәр улы. Ул беҙҙе ваҡыты менән дыуамал, ваҡыты менән сабыр булырға, кәрәк икән, утҡа инергә, әммә ләкин Хәҡиҡәт тигән бөйөклөккә тоғро ҡалырға өйрәтте.\nМансур Әнүәр улынан һуң килгән баш мөхәрриребеҙ Тәлғәт Ниғмәтулла улы Сәғитов беҙҙең ажғырлыҡты бер аҙ баҫып, теҙгендәрҙе тарта төштө. Аҡыллылыҡ, сабырлыҡ, башта барыһын да бизмәнгә һалып үлсәп, шунан ғына һығымта яһауҙы талап итте. Журналист өсөн былары ла бик мөһим. Ғөмүмән, Тәлғәт Ниғмәтулла улының ошо "ете ҡат үлсәп" эш итеүе коллективыбыҙға суверенитет яулау йылдары һынауҙарын, дөрөҫ ҡарарҙар ҡабул итеү осорон имен-аман үтергә ярҙам иткәндер, тим. Һәр хәлдә, яңы замандың яңы етәкселәре, ысын демократтар булды Мансур Әнүәр улы ла, Тәлғәт Ниғмәтулла улы ла. Беҙ, бер нисә йәш журналист, тап шул йылдарҙа редакция эше менән параллель рәүештә суверенитет яулаусылар рәтенә баҫып, документтар әҙерләштек, уларҙы машинкала баҫтыҡ, хат еткән бар ергә хаттар ебәрҙек, ҡултамғалар йыйҙыҡ. Был эштәрҙе ҡайһы саҡта редакциялағы эш ваҡыты иҫәбенә лә башҡара торғайныҡ. Ә етәкселәребеҙҙең беҙҙе "сит эштәр менән булаһығыҙ", тип киҫәткәнен, тыйғанын хәтерләмәйем...\nМөхәррирҙәрем генә түгел, хеҙмәттәштәрем дә төрлө булды. Егерме йылдан ашыу иңгә-иң терәшеп эшләгән коллективыма, һәр кеменә рәхмәт тойғоһо һаҡлайым. Улар миңә дуҫлыҡ, тоғролоҡ, сабырлыҡ, изгелек, матурлыҡ, талантлылыҡ, маһирлыҡ өлгөһөн күрһәтте. Икейөҙлөлөк, ярамһаҡланыу, даланһыҙлыҡ, битарафлыҡ, эшлекһеҙлек өлгөһө күрһәтеүселәргә лә рәхмәтлемен, сөнки улар аша доньяла ошондай сифаттар, мөнәсәбәттәр барлығына, аҡты ҡаранан айырырға өйрәндем. Былары ла кәрәк журналисҡа. Аҡты ҡаранан айыра белмәһәң, орлоҡто кәбәге менән бутай торған булһаң, һинең журналист булып йөрөүеңә ни һан!\n...Бына ошо иҫтәлектәр, хәтирәләр бер-бер артлы күҙ алдынан үтте теге аҙнала "Конгресс холл" бинаһында "Башҡортостан" гәзитенең 100 йыллығына арнап үткәрелгән кисәлә. "Ошо гәзиттә эшләүебеҙ, күпмелер ғүмер өлөшөбөҙ ошо гәзит менән бәйләнгән булыуы менән бәхетлебеҙ", - тине барлыҡ баш мөхәррирҙәр исеменән сығыш яһаусы Тәлғәт Ниғмәтулла улы. Эйе, бәхетлебеҙ. Оҫтаханаларҙың да оҫтаханаһы булған был мәктәптә беҙ, журналистар, эшләгән эшең, башҡарған ғәмәлең милләт алдында йөҙөңдө ҡыҙартмаҫлыҡ булырға тейеш, тигән һабаҡ алғанбыҙ, ғүмер юлында ошо маҡсатҡа ынтылып йәшәгәнбеҙ, эшләгәнбеҙ. Ошо маҡсат әле лә йөрәктә...\n"КИСКЕ ӨФӨ"ГӘ - 15 ЙЫЛ\n"Башҡортостан" гәзитендә туплаған "түл", уның мәшһүр баш мөхәррирҙәре, өлкән журналистар биргән хеҙмәт һабаҡтары, һис шикһеҙ, бынан 15 йыл элек баш ҡаланың башҡорт телендәге "Киске Өфө" аҙналығын ойошторғанда ярҙам итте. Был мәктәптең тәжрибәһе мәҡәлә яҙа белеү, текстарҙы мөхәррирләү менән генә сикләнмәй ине бит. Редакцияла эшләгәндә әүҙем йәмәғәт эштәрендә ҡатнашырға, гәзит уҡыусылар менән осрашыуҙар ойошторорға, төрлө кимәлдә һөйләшеүҙәр алып барырға, оло вазифалағылар менән аралашырға өйрәнелгәйне.\nШулай итеп, 6 ноябрҙә "Киске Өфө" гәзите сыға башлауға ла 15 йыл тулды. Был урында бер аҙ тарихи һүҙ кәрәктер, шулай бит? Ә тарих шунан ғибәрәт: журналистар менән бер осрашыуҙа ул саҡтағы Башҡортостан Республикаһы Президенты Мортаза Ғөбәйҙулла улы Рәхимов "Ни өсөн баш ҡаланың һаман да башҡорт телендәге үҙ гәзите юҡ?" тигән һорау-дәғүәһен әйтеп һала. Был һүҙҙәрҙе ҡолағына һәм күңеленә индереп, "Вечерняя Уфа" гәзитенең ул саҡтағы энтузиаст баш мөхәррире Марат Муллаҡаев үҙенең редакцияһы эргәһендә был проектты башлап ебәрергә тәүәккәлләй һәм "Башҡортостан" гәзитендә егерме йылдан ашыу эшләп, инде ҡанға һеңгән, инде күнегелгән эштән айырылырға теләмәгән миңә йүгереп килә. Бурыстың үтә ныҡ яуаплылығын аңлаған мин, күпмелер икеләнгәндән һуң, үҙемде "боҙло һыуға" ырғытам...\nЮл башында, йәғни йәш журналистар Әлфинә Ҡарағужина, Айҙар Хәкимйәнов, Валера Ғәйнетдинов, Азат Ярмуллин, гәзитте версткалаусы Шамил Харисов, корректор-тәржемәсе Әминә Имашеваларҙан бер коллектив туплап, эш башлағанда Марат Муллаҡаев тәҡдим иткән проекттың бары тик "Киске Өфө" тигән атамаһы ғына бар ине. Проект бөтөн асылы, эстәлеге, рухы менән эш барышында ижад ителде. Иң тәүҙә, әлбиттә, баҫманың йөкмәткеһе барыбер үҙ уҡыусыларын ишәйтәсәк, тигән инанысыбыҙҙы алға ҡуйҙыҡ. Икенсенән, "Киске Өфө" ниндәйҙер гәзиттең күсермәһе йәки Өфөлә барған хәл-ваҡиғалар тураһында ғына мәғлүмәт биреүсе баҫма түгел икәнен раҫлап, уның "Башҡорт донъяһы" тигән йүнәлешен билдәләнек. Өфөбөҙҙәге башҡорт донъяһы - дөйөм башҡорт донъяһының сағылышы бит инде ул. Ә "Киске Өфө" ошо бер бөтөндө тоташтырыусы күпер һымаҡ булырға тейеш ине. Бына, мәҫәлән, Өфөбөҙҙәге берәй башҡорт ғаиләһен яҙабыҙ икән, уның йәшәү рәүеше өлгөһө, балалар тәрбиәләүе, йолалары, һәр даим аралашыуҙары - барыһы ла шул уҡ ауылда йәшәүсе милләттәштәребеҙ көнитмешенә бер тамсы һыуҙай оҡшаш. Был оҡшашлыҡты Өфөлә йәшәүсе ғаилә ағзаларының тамырҙары шул уҡ ауылға барып тоташыуы ла көсәйтә һәм улар тураһында уҡып, яҡташтары, ауылдаштары ҡыуана. Икенселәр иһә ошо ғаилә миҫалында Өфөләге көнитмеш хәлдәре тураһында мәғлүмәт ала. Был да мөһим, сөнки, иртәме, һуңмы, уның балаһы, туғаны баш ҡалаға уҡырға киләсәк, төпләнеп ҡалыуы ла ихтимал. Тимәк, баҫмабыҙҙы бер нисек тә Өфө гәзите, тип кенә сикләй алмай инек. Ул ҙурыраҡ, мөһимерәк әһәмиәткә эйә булырға тейеш ине, сөнки ул беҙҙең Башҡортостаныбыҙҙың баш ҡалаһы гәзите бит! "Киске Өфө" үҙ уҡыусыларының бик күп һорауҙарына яуап та бирергә, рухын да күтәрергә, сәмләндерергә лә, танһығын да ҡандырырға тейеш ине. Был маҡсатты үтәүгә, әлбиттә, гәзитебеҙҙең баш ҡала гәзите тип нарыҡланыуы ла бик-бик ярҙам итте. Фәһем алыр, фекер әйтер, өлгө күрһәтер шәхестәр Өфөбөҙҙә бит! Халыҡтың рухын күтәрер һүҙҙе улар әйтмәй, кем әйтһен? Ауылда тыуып үҫеп, мең төрлө кәртәләр аша үтеп, баш ҡалала төпләнеп, дәрәжәләр яулаған милләттәштең шәхси фиҙәҡәрлеге, баһадирлығынан башҡа тағы нәмә һәм кем өлгө була ала беҙгә, балаларыбыҙға? Баш йорттоң башҡорт донъяһы тураһындағы хәбәрҙәрен "Киске Өфө" аша Башҡортостаныбыҙҙың бар ауыл-ҡасабаларына таратыуға өлгәштек шулай. Беҙҙең ошо ун биш йыл эсендәге ижадты сиҙәм аҡтарыу менән сағыштырырға булыр ине. Яңы баҫма яңыса ижад итергә тейеш, тигән хәҡиҡәтте бик ныҡ һанлап, уны төп ҡағиҙәбеҙ итеп алып, матбуғат майҙанында үҙебеҙҙең ҡабатланмаҫ, үҙенсәлекле эҙебеҙҙе һалырға тырышыуыбыҙ бына. Шуныһын да әйтеп ҡуяйым: еңел мәғлүмәткә өйрәнгәндәр өсөн түгел беҙҙең баҫма. Теләһә ниндәй криминаль хәлдәр, ғәйбәттәр, имеш-мимеш хәбәрҙәр менән мауыҡҡандар өсөн дә түгел гәзитебеҙ. Аҡылын күңел төпкөлөнә йәшереп, ғәмен, дәртен ойотҡандар ҙа уҡый алмаҫ уны. Уйлана белгәндәр өсөн ул "Киске Өфө".\nНисек кенә булмаһын, Артур Миллер тигән бер аҡыллы кеше әйткән бурысты иңебеҙгә артмаҡлап алдыҡ. Ул шулай тигән: "Нимә ул яҡшы гәзит? Ул милләттең үҙ-үҙе менән һөйләшеүен ойоштора алған гәзит". Ун биш йыл буйы шуға ынтылабыҙ. Беләбеҙ, был ынтылыш әле... 110 проценты менән атҡарылып та бөтмәгәндер. 110 процентҡа эшләү генә камиллыҡты тәьмин итә, ти бит уңышлы кешеләр. Бәлки, беҙҙән һуң килгән быуын артылыр ул үргә. Һәр хәлдә, шул быуындың быуынын нығытырға ярҙам итергә тейеш гәзитебеҙ һүҙе, шәхестәребеҙ аҡылы. Ғөмүмән, халҡыбыҙға матбуғат һүҙе кәрәк икәненә инанғанбыҙ. Әҙип яҙған һүҙгә мөкиббән китеп ышаныу һаман йәшәй бит әле. Ошо ышанысты ҡаҡшатмаҫҡа ине ул, тип йәшәй ун биш йәшлек "Киске Өфө" гәзите.\n"Киске Өфө" гәзитенең баш мөхәррире.\nЯҙылған: 13.11.17 | Ҡаралған: 310


Ҡоролоҡ, ебәк күбәләге хәҙер ҡара сиңерткә | ГТРК «Башкортостан» — Новости Уфы и РБ\n24 июня 2021 — 13:16 ГТРК «Башкортостан»\nРеспубликаның Урал аръяғында ҡара сиңерткәләр күпләп таралыу сәбәпле Баймаҡ районында ғәҙәттән тыш иғлан ителгән. Әле ҡоротҡос бөжәктәр Өмөтбай, Билал һәм Һәмән ауылдары биләмәләрендә 5 мең гектар майҙанда таралған. Зыян күләме бер-нисә тиҫтә миллион һум тәшкил итеүе ихтимал. Баймаҡ районында төшөрөлгән был видеояҙма бар республиканы тетрәндерә. Өмөтбай, Билал һәм Һәмән ауылдары биләмәләренә ябырылған ҡара сиңерткә бесәнлектәрҙе баҫып алған. Урындағы халыҡ һәм фермерҙар заң ҡаға. Әсләм Ишморатов крәҫтиән фермер хужалығында 50 баштан ашыу һыйыр һәм 100-гә яҡын йылҡы малын аҫрай. Ҡоролоҡ арҡаһында былай ҙа үҫә алмай ултырған бесәнде ҡара сиңерткә ашап ҡуйҙы, ти фермер. Хужалыҡтар үҙ көстәре менән баҫыуҙарҙы эшкәртергә тырыша. Ҡоротҡос бөжәктәр әле өс ауылдың биләмәһендә таралған. Бер-нисә көн эсендә ҡара сиңерткә 5 мең гектар хужалыҡ ерҙәрен баҫып алған. Саранча ябырылыу сәбәпле районда ғәҙәттән тыш хәл иғлан ителгән. Бер квадрат метрҙа ғына уртаса илленән ашыу ҡара сиңерткә осрай. Урындағы халыҡ әйтеүенсә, әгәр ҙә бындай хәл дауам итә ҡалһа, мал һанын икеләтә кәметергә тура киләсәк. Яҙҙың иртә килеүе һәм май айында көндәрҙең эҫе тороуо ҡара сиңерткәгә тиҙ үрсергә булышлыҡ иткән. Зарарлы ауыл хужалығы ҡоротҡосо сабынлыҡтар һәм сәсеүлектәргә етди зыян килтергән. Ауыл халҡы быйыл бесән эшләүгә ҙур өмөт бағламай. Ситтән һатып алырға йә иһә бөтөнләй малды бөтөтөргә тура киләсәк, ти. Әле ялан-баҫыуҙарҙы эшкәртеү эштәре алып барыла. Баймаҡ районы агрономы әйтеүенсә, тәү сиратта ҡара сиңерткәнең башҡа биләмәләргә таралмауын иҫкәртеү кәрәк. Күрше Хәйбулла һәм Йылайыр районы аграрийҙары ла ҡара сиңерткә ябырылыуын иҫкәртергә әҙер тора. Урал аръяғы райондары — хәүефле игенселек зонаһы. Быйылғы йыл икеләтә ауыр килә: ҡоролоҡ, урмандарға ебәк күбәләгенең һөжөм итеүе һәм ҡара сиңерткә. Зыян күләме миллиондарса һумлап иҫәпләнә, ти белгестәр.


Быуын сәскә (цикорий) » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Һаулыҡ һаҡлау » Быуын сәскә (цикорий)\n18.08.2019 Быуын сәскә (цикорий)\nБорон ата-бабаларыбыҙ дауалау сараһы булараҡ быуын сәскәне киң файҙаланған. Легендаларҙа һөйләнелеүенсә, быуын сәскәнең тамыры тылсымлы көскә эйә. Әбүғәлисина уны ашҡаҙан-эсәк трактын, күҙ ауырыуҙарын һәм подаграны дауалау өсөн тәҡдим иткән. Мысырҙа был шифалы үҫемлекте саяндар һәм тарантулдар сағыуына ҡаршы ҡулланғандар. Рәсәйҙә иһә уны кәләшкә бирнә итеп биргәндәр, сөнки, боронғоларҙың ышаныуы буйынса, боҙомдан һәм күҙ тейеүҙән һаҡлай.\nБыуын сәскә шулай уҡ бауырҙы, талаҡты дауалауҙа, аппетитты күтәреү, аш эшкәртеүҙе яҡшыртыу өсөн файҙаланыла. Уның составында В төркөмө витаминдары һәм аскорбин кислотаһы бар. Шунлыҡтан иммунитетты яҡшырта һәм стрестарға ҡаршы торорға ярҙам итә.\nУның тамыры ҙур көскә эйә. Инулинға, витаминдарға, калийға һәм үҫемлек шәкәренә бай. Уны ҡаҙып алып, йыуып, турап киптерәләр.\n- Гипертонияны иҫкәртеү өсөн иртәнсәк бал һәм лимон ҡушып, быуын сәскә эсемлеге эсергә кәңәш итәләр.\n- Талаҡ ауыртҡанда бер стакан ҡайнар һыуға 20 г ваҡланған тамырын һалып бешерергә һәм бер сәғәт төнәтергә. Көнөнә өс тапҡыр бер-ике ҡалаҡ эсергә.\n- Бауыр ауырыуҙарынан ике ҡалаҡ үҫемлек онтағына 0,5 л ҡайнар һыу ҡойоп ҡайнатырға һәм ике ҡалаҡ бал, бер балғалаҡ емеш һеркәһе ҡушырға. Төнәтмәне эҫе килеш көн буйы эсергә.\n- Үпкә ауырыуҙарынан, бронхит менән ларингитты иҫкәртеү өсөн быуын сәскә тамыры менән арыҫлан ҡойроғо япрағынан төнәтмә әҙерләнә. Икәүһен дә бер үк күләмдә алып, өс ҡалаҡ ҡатнашмаға 2 стакан ҡайнар һыу ҡойоп, бешерергә. Был төнәтмәне мунса ингәндә эсеү яҡшы.\n- Аритмиянан бер ҡалаҡ ваҡланған тамырға 2 стакан ҡайнар һыу ҡойоп, ҡайнатып сығарырға һәм бер-ике сәғәт төнәтергә. Һөҙөп алып, бер балғалаҡ бал өҫтәргә һәм көнөнә өс тапҡыр ашар алдынан яртышар стакан эсергә.\n- Һимереүҙән көнөнә өс-дүрт тапҡыр ашар алдынан ярты стакан быуын сәскә төнәтмәһе (бер ҡалаҡ ваҡланған тамырына – 0,5 л ҡайнар һыу) эсергә.\n- Экзема, шеш һәм оҙаҡ бөтәшмәгән яраларҙы спиртлы төнәтмәһе йә тамырының һыуҙа ҡайнатып әҙерләнгән төнәтмәһе менән эшкәртергә.\nЭстония менән Германияла быуын сәскә менән ҡәһүә иң яратҡан эсемлек иҫәпләнә. Уны әҙерләү өсөн бер балғалаҡ ҡәһүә, 2 г быуын сәскә, 40 г һөт өҫтө, 20 г шәкәр, 10 г шәкәр онтағы алына. Ҡәһүә менән быуын сәскәгә ҡайнар һыу ҡойоп, бер аҙ төнәтергә. Һөт өҫтө менән шәкәрҙе ҡабарып сыҡҡансы туҡырға. Ҡәһүәне сынаяҡтарға һөҙөп ҡойорға, өҫтөнә күбеген һалырға һәм шәкәр онтағы һибергә.\nБыуын сәскә менән әҙерләнгән сәй\nБер ҡалаҡ тамырына 1/4 стакан һалҡын һыу ҡойоп, ҡайнатып сығарырға. 2 – 3 минут ҡайнағас, бал ҡушып эсергә.\nБер стакан ҡайнар һөткә 1/3 ҡалаҡ быуын сәскә һәм ике балғалаҡ бал һалырға һәм бер аҙ торғас, эсергә.


“Урал” ауыл хужалығы кооперативы идараһы, ветерандар советы хөрмәтле Мырҙабаев Раян Абрар улын 60 йәшлек юбилейы менән ихлас күңелдән ҡайнар ҡотлай!\n1960 йылдың 10-сы октябрендә Абрар һәм Фәриҙә Мырҙабаевтар ғаиләһендә өсөнсө бала булып улдары Раян донъяға килә. Абрар Әҙһәм улы тыл һәм хеҙмәт ветераны, үҫмер егет һуғыш ваҡытындағы фиҙәҡәр хеҙмәте өсөн «1941-1945 йылдарҙағы Бөйөк Ватан һуғышында маҡтаулы хеҙмәте өсөн» миҙалы менән наградланған, күп йылдар колхозда тракторҙар бригадаһында механик, ә хаҡлы ялға сығыр алдынан ауыл халҡын газ-пропан менән өҙлөкһөҙ тәьмин итеүсе булды. Әсәһе Фәриҙә 1941 йылда уҡ һуғыш яланында ятып ҡалған Әбүбәкер Сәхибгәрәй улы Киреевтың ҡыҙы, ике бала менән (туғаны Хәмзә Киреев) тол ҡалған әсәләре Ҡарлуғас Шәрип ҡыҙы, бар көсөн, яҙмышын баларына бағышлай. Фәриҙә Әбүбәкер ҡыҙы Стәрлетамаҡ пединститутында уҡып сығып, ауылыбыҙҙа математика уҡытыусыһы булып эшләне. Хөрмәтле уҡытыусы булып абруй ҡаҙанды.\nБөгөнгө юбилярҙың тормош юлы тыуған ауылы һәм колхозы менән тығыҙ бәйләнгән. 1966-1968 йылдар балалар баҡсаһы, 1968-1978 йылдарҙа Мораҙым урта мәктәбендә урта белем алыу, унан һуң ике йыл хәрби бурысты үтәү, ә 1981-1986 йылдарҙа Башҡортостан ауыл хужалығы институтында ветеринар һөнәрен үҙләштереп, юғары белемле ветеринар дипломы алып сыға һәм 1986 йылдан бөгөнгө көнгә тиклем 34 йыл туған колхозында зоотехник булып эшләй. Раян Абрар улы үҙен эшен, һайлап алған һөнәрен яратҡан, иҡтисади яҡтан ауыр булған саҡтарҙа ла колхозда мал һанын һаҡлап ҡалырға күп көс һалған белгес итеп күрһәтте. Бына өс тиҫтә йыл артыҡ үҙенең беренсе ярҙамсылары - ферма мөдирҙәре менән малсылыҡ тармағының тоторолоҡло эшләүен тәьмин итәләр. Районда уҙған малсыларҙың төрлө профессионал ярыштарында беҙҙең һауынсылар, техник-осеменаторҙар әүҙем ҡатнашып еңеүсе булалар. Малсыларыбыҙҙың уңыштарында, әлбиттә, төп белгес Раян Абрар улының да тырышлығы һалынған. Юбилярҙың фиҙәҡәр хеҙмәте райондың, республиканың Маҡтау ҡағыҙҙары, ә 2019 йылда Рәсәй Федерацияһы Ауыл хужалығы министерствоһының Рәхмәт хаты менән билдәләнде.\nРаян Абрар улы төп хеҙмәтенән башҡа төрлө йәмәғәт эштәрендә әүҙем ҡатнашыусы, Михайловка ауыл советы депутаты. Исеме бөтә республикаға таралған спортсы, милли көрәш буйынса Рәсәйҙең спорт мастеры, Башҡортостандың көрәш буйынса чемпионы, Рәсәйҙең милли көрәш буйынса көмөш миҙал призеры, республиканың 1-се категориялы судьяһы. 25 йылдан артыҡ бик күп һабантуйҙарҙа көрәшә һәм 160-тан ашыу төп приз – тәкә менән бүләкләнә.\nБеҙ барыбыҙҙа Раян Абрар улын хәстәрлекле ғаилә башлығы, терәге тип беләбеҙ. Ул тормош иптәше Гөлназ Булат ҡыҙы менән 36 йыл бер-береһенә терәк булып, аңлашып, ғүмер юлынан етәкләшеп атлаусы ғаилә. Гөлназ Булат ҡыҙы Күгәрсен районы ҡыҙы, Стәрле мәҙәни-мәғрифәт техникумында, ә Раян Абрар улы Өфөлә институтта уҡып йөрөгәндә өйләнешәләр. Асыҡ, ҡыйыу Гөлназ килен булып төшкән көндән ауылыбыҙҙы яҡын һәм ғәзиз итеп ҡабул итте. Уның клуб, һабантуй сәхнәләрендә яңғыраған моңло йырҙарын ауылдаштарыбыҙ йылы итеп ҡабул итә һәм көтөп ҡала. Раян һәм Гөлназ Мырҙабаевтар ике балаға ғүмер биреп оло тормош юлына сығарҙылар: Сөмбөл (1985) һәм Арыҫлан (1987). Бөгөн инде балалар, үҙҙәре атай-әсәй булып яҡындарын ейәндәр менән шатландыралар.\nХөрмәтле коллегабыҙ Раян Абрар улы! Һеҙҙе 60 йәшлек күркәм ғүмер байрамы менән ихлас күңелдән ҡайнар ҡотлайбыҙ һәм йөрәк түренән сыҡҡан иң изге теләктәребеҙҙе еткерәбеҙ. Хоҙай Тәғәлә нурлы оҙон ғүмер, ныҡлы һаулыҡ, рухи сәләмәтлек, йән тыныслығы, бәхет-шатлыҡтарҙың мөлдөрәмә тулыһын насип итһен. Балаларыңдың изгелеген, ҡәҙер-хөрмәтен тойоп, шатлыҡ-ҡыуаныстарға төрөнөп, матур ғүмер кисерергә яҙһын.\n60 йәшең тулһын,\nЙөрәктәге дәртең менән\nМәңге йәш булып ҡал һин.\nАуырыуҙы белмәй йәшә,\nБул һаман үҙ көсөңдә.\nҺине иҫән-имен күреү\nБәхет беҙҙең өсөн дә.\nИң изге теләктәр менән “Урал”ауыл хужалығы кооперативы идараһы һәм ветерандар советы.


Информация » Страница 93 » Башҡортостан гәзите\nБына беҙ ошоноң менән ғорурланырға тейешбеҙ...\nИнформация, Анонстар // 23-12-2016, 17:59\nВладимир Путин: “Бына беҙ ошоноң менән ғорурланырға тейешбеҙ...”\nВладимир Путиндың ҙур матбуғат конференцияһында Өфөнән бирелгән һорауға яуабынан...\n“Көмөш диск”лы баянсылар\nИнформация // 21-12-2016, 02:20\nТанылған музыканттар – З. Исмәғилев исемендәге Өфө дәүләт сәнғәт институты профессорҙары, Рәсәйҙең һәм Башҡортостандың атҡаҙанған артисы Рәжәп Шәйхетдинов менән Рәсәйҙең атҡаҙанған, Башҡортостандың халыҡ артисы Владимир Суханов “Көмөш диск” наградаһына лайыҡ булды. Ул Рәсәйҙең һәм сит илдәрҙең иң абруйлы башҡарыусыларына тапшырылды.\nИң шәп килен кемдеке?\nОшо көндәрҙә Өфөлә IV Бөтә Рәсәй гүзәллек форумы үтте. Сараны ойоштороусылар әйтеүенсә, уның төп бурысы – йәмәғәтселектең иғтибарын ғаилә һәм никах мәсьәләләренә йүнәлтеү, йәш ғаиләләргә ярҙам итеү юлдарын табыу.\nАлданған өлөшсөләргә ярҙам\n“Берҙәм Рәсәй” алданған өлөшсөләрҙән мөрәжәғәттәр ҡабул итеү өсөн “дольщики-ер.рф” онлайн-селтәрен ғәмәлгә индерҙе. Мәғлүмәт партияның үҙәк башҡарма комитетына тапшырыла. Ул мәсьәләләрҙе контролдә тотасаҡ, шулай уҡ төрлө инстанцияларға депутат һорауын ебәрәсәк. “Берҙәм Рәсәй”ҙең профилле төркөмө тиҫтә йыл инде өлөшсөләрҙең һәм вкладсыларҙың хоҡуғын яҡлау эшен алып бара. Ошо ваҡыт эсендә 1938 объектҡа бәйле проблемалар хәл ителгән, 195 567 өлөшсө торлаҡ менән тәьмин ителгән.\nИнформация // 21-12-2016, 02:11\nБашгидрометтан һәм республиканың Ғәҙәттән тыш хәлдәр министрлығынан хәбәр итеүҙәренсә, бөгөн Башҡортостанда урыны менән 36 градусҡа тиклем һыуыта.\nФольклориада юғары кимәлдә үтәсәк\nИнформация // 21-12-2016, 00:20\nРеспублика йортонда төбәк Башлығы Рөстәм Хәмитов Халыҡ-ара фольклор фестивалдәре һәм традицион сәнғәт ойошмалары советы (CIOFF) президенты Филипп Боссан һәм CIOFF-тың мәҙәниәт эштәре буйынса вице-президенты Алехандо Камачо Гонсалес, шулай уҡ CIOFF-тың Рәсәй милли секцияһы президенты, Рәсәй дәүләт халыҡ ижады йорто директоры Тамара Пуртова менән осрашты.\n“Таштуғайҡай, һинең кәкүгең юҡ, Үҙ Уралҡайыма ҡайтайым”\nИнформация // 20-12-2016, 18:42\nҠаҙағстандың бойондороҡһоҙлоҡ көнөнә арналған\nконцертта башҡорт йыры яңғыраны. Уны Башҡортостандың атҡаҙанған артисы, халыҡ-ара конкурстар лауреаты, “Астана-опера” театрының төп солисы Әлфиә Кәримова башҡарҙы. Опера сәхнәһе йондоҙо милли кейемдә башҡорт халҡының “Таштуғай” йырын йырланы.\n“Толчок”ка рәхим итегеҙ!\nИнформация // 20-12-2016, 02:46\nӨфөнөң Пушкин баҙарында “толчок” асылды.\nБәләбәй сыры бит ул!\nБәләбәйҙә етештерелгән сыр “Рәсәйҙең 100 иң яҡшы тауары” исемлегенә индерелде.\nКом: 0 // Уҡынылар: 279 тапҡыр // Тотош уҡырға\nДонъяла ни хәлдәр бар?\nИнформация // 20-12-2016, 02:43\nАҠШ-тағы президент һайлауҙарында Рәсәй Президенты Владимир Путиндың ҡатнашлығы бар, тип хәбәр итә NBC телеканалы. Американың махсус хеҙмәт вәкилдәре раҫлауынса, һайлауҙарға йоғонто яһау буйынса кампания менән Путин үҙе идара иткән. Йәнәһе, Рәсәй Президентының был аҙымы башта Хиллари Клинтондан үс алыу маҡсатынан сығып эшләнгән, һуңынан донъя илдәре араһында АҠШ-тың абруйын ҡаҡшатыуға йүнәлтелгән.\nШулай инде, аптыраған өйрәк арты менән һыуға сумған, тип юҡҡа әйтмәйҙәр.\nАртҡа 1 ... 89 90 91 92 93 94 95 96 97 ... 110 Алға Бит башына


Республика синоптиктары бер аҙнаға һауа торошон хәбәр итте // Йәмғиәт | новости башинформ.рф\n17:05, 13 сентября 2021 Йәмғиәт\nБашгидрометүҙәктән хәбәр итеүҙәренсә, был аҙнала һауа торошо төрлөсә була.\n«Аҙнаның тәүге яртыһы йылыраҡ булыуы көтөлә. Һауа температураһы төндә – +7,+12, 14 сентябрҙә көндөҙ – +19,+24, 15 сентябрҙә – +14,+19, көньяҡ-көнсығышта +23 градусҡа тиклем күтәрелә. Һалҡын фронттың үтеүенә бәйле 16 сентябрҙә һауа температураһының көндөҙгө сәғәттәрҙә +7,+12 градусҡаса түбәнәйеүе мөмкин», — тиелә хәбәрҙә.\nЯуым-төшөмгә килгәндә, урыны менән ямғыр яуыуы ихтимал. Ел көндөҙ көсәйеүсән, тип хәбәр итте метеорологтар.


«Киске Өфө» гәзитенең сайты - монолог - 2014 - Мәҡәләләр\nӨйөңдәге хәлде күршеңдән һора, тип юҡҡа әйтмәйҙәр. Үҙ ҡаҙаныңда ғына ҡайнап ятып, камиллашыу, үҫеү, донъяға ҡарашыңды киңәйтеү хаҡында онотоп, барыһы ла яҡшы, барыһы ла шәп, тип, тыныс ҡына йәшәргә лә мөмкин. Ләкин тирә-яҡтағыларҙың һинең (илең, дәүләтең, милләтең) хаҡыңда нимә уйлауын, үҙҙәре нисек көн итеүен белеү өсөн бер аҙ ил гиҙеп, танышлыҡтар булдырып, кеше менән аралашып алыу ҙа ҡамасауламай. Ҡаҙағстандың Туран ҡаласығында уҙғарылған Бөтөн донъя төрки халыҡтары ассамблеяһының VI съезы эшендә Башҡортостан, башҡорт халҡы исеменән ҡатнашып ҡайтҡан милләттәшебеҙ, академик, философ Фәнил ФӘЙЗУЛЛИНдың тәьҫораттарын һеҙгә лә тәҡдим итәбеҙ, хөрмәтле гәзит уҡыусыларыбыҙ.\n"Нух кәмәһе" йыйҙы төркиҙәрҙе\nТуран ҡаласығы Бөйөк Ебәк юлында, Ташкент ҡалаһынаса - 60, Шымкентҡа тиклем - 25, Ҡырғыҙстанғаса - 70, Тажикстанғаса - 260, Төркмәнстанғаса - 600, заманында гөрләп торған Төркөстандан 200 километр алыҫлыҡта урынлашҡан. Беҙ тауҙар араһында тирмәләрҙә йәшәнек. Ҡаршыла ғына матур тау тора. Ҡаҙаҡтар әйтеүенсә, йәнәһе, Нух бәйғәмбәрҙең кәмәһе шунда килеп туҡтаған. "Уны Арарат тауына килеп туҡтаған тип тә раҫларға тырышалар, һеҙ үҙегеҙгә алырға маташаһығыҙ", - тип көләм. "Ә беҙ бында ҡаҙыныу эштәре алып барып, иҫке, серегән кәмәләрҙе таптыҡ", - тип яуапланы ҡаҙаҡтар. Шул тауҙы беҙҙең Торатауҙай изге тау тип йөрөйҙәр. Башына хатта ҙур, матур итеп Нух кәмәһен эшләп ултыртҡандар. Ирекһеҙҙән, Өфөлә табылған "Башҡорт" ҡалаһы, йәғни "Өфө-II" ҡаласығы хәтергә килә. Уны ла бит шундай туристик комплекс итеп эшләргә мөмкин һәм был эш оҙаҡҡа һуҙылмаһын ине.\nСараға килгәндә, ул быға тиклем Мәскәүҙә, Төркиәлә, Татарстанда, Сыуашстанда, Ҡаҙағстанда үткәрелеп, проблемаларҙы уртаға һалып һөйләшеү, уларҙы хәл итеү юлдарын эҙләү маҡсатында саҡырылған бер йыйын булды. Тәү сиратта төрки халыҡтарын, географик, территориаль сиктәргә ҡарамайынса, бер-береһенә яҡынлаштырыу, бер-береһе менән бәйләнештәрҙе нығытыу, донъя кимәлендә берләштереү, шул уҡ ваҡытта уларҙың киләсәге тураһындағы идеяларҙы туплап, бер концепцияға һалыу торҙо. Икенсе төп мәсьәлә: халыҡтарҙың өлгәшкән уңыштарын (телде үҫтереүҙә, мәҙәниәт проблемаларын хәл итеүҙә) башҡаларға таратыу, тәжрибә уртаҡлашыу, кәрәккәндә, ярҙам итеү. Өсөнсөһө - донъя кимәлендә төрки халыҡтарының үҫеш проблемалары, уларҙың тарихы, киләсәге тураһында тикшереүҙәр алып бара торған ижтимағи нигеҙҙә булһа ла академия булдырыу тураһында һүҙ күтәрелде һәм уның нигеҙ таштары ошо съезда һалынды. Дүртенсеһе - төрки халыҡтарының берләшеү йәһәтенән рухи байрамын үткәреү.\nЙәшерен-батырыны юҡ, төрки халыҡтары саманан артыҡ баҫалҡы, шул арҡала үткәнебеҙ, бөгөнгөбөҙ, киләсәгебеҙ хаҡында бөтөн донъяға ҡысҡырып, оран һалып, үҙебеҙҙе күрһәтә белмәйбеҙ. Быуаттар буйына йәшәп килгән традицияларыбыҙҙы онотабыҙ. Мәҫәлән, Туран - иң оло цивилизацияларҙың береһе булып тора. Төркиҙәр Монголиянан башлап Молдоваға тиклем ҙур территорияға таралған халыҡ. Улар 2 мең йыл элек үк бергә, берҙәм йәшәгән. Әллә ҡайҙа алыҫ китмәй, эргәбеҙҙә ятҡан Арҡайымды ғына алып ҡарайыҡ. Тәгәрмәс уйлап табылған, металл эшкәртеү, ҡорал эшләү серҙәре асылған, оҫтаханалар төҙөлгән. Хәрби сәнғәт тә юғары кимәлдә торған. Ләкин икенсе халыҡтарҙың ерен баҫып алып, уларҙы яулар өсөн һинең хәрби сәнәғәтең, шул уҡ ваҡытта ҡоралың камилыраҡ булырға ғына түгел, интеллектуаль кимәлең дә юғарыраҡ булырға тейеш. Көнбайышта әле цивилизация бик түбән булған ваҡытта Көнсығышта цивилизация юғары булған, астрономия, математика, медицина, архитектура өлкәһендә шундай иҫ китмәле асыштар яһалған. Йәки Дағстандың Дербентын ғына алайыҡ. Уның 40 километрға һуҙылған стенаһы бынан ике мең йыл элек ҡоролған. Минеңсә, ошо ҡаҙаныштарыбыҙҙы, цивилизация кимәлебеҙҙе күрһәтә белеү етешмәй беҙгә.\nКүңел яҡынлығына тел кәртә түгел\nБөтөн төрки халыҡтары өсөн Тәңре тигән төшөнсә бар. Ул Исламға тиклем үк күп халыҡтарға таралған һәм уларҙы берләштереп торған. Фольклор материалдарында ла Тәңре осрай. Әммә СССР тарҡалғандан һуң төрки халыҡтарының бәйләнештәре өҙөлөп ҡалды. Башҡортостанда, Татарстанда башҡорт һәм татар артистарының концерттарынан башҡа төрки вәкилдәренең сығыштарын күрмәйбеҙ тиерлек. Элек Үзбәкстан, Ҡаҙағстан һ.б. менән мәҙәни бәйләнештәребеҙ була торғайны. Минеңсә, бөгөн ошо халыҡтар араһында мәҙәни генә түгел, иҡтисади, сәйәси бәйләнештәр булдырырға кәрәк. Әлбиттә, сәйәсәткә тығылырға тейеш түгелбеҙ, тибеҙ. Минеңсә, был яңылыш фекер. Беҙ, тәү сиратта, бер-беребеҙҙе һаҡлау юлында торорға тейешбеҙ. Мәҫәлән, бер нисә йыл элек Ҡытайҙа меңләп уйғыр студентын атып үлтерҙеләр. Шул ваҡытта бер генә ил дә шуны БМО алдында күтәреп сыҡманы, Ҡытайға һәм башҡа илдәргә мөрәжәғәт ебәрмәне, беҙ ҙә үҙебеҙҙең мөнәсәбәтебеҙҙе белдермәнек, ситтән күҙәтеүсе ролен генә үтәнек. Ә бит быға оҡшаш хәлдәр, мәҫәлән, Балҡан илдәрендә, бөгөн дә булып тора. Был бигерәк тә һан буйынса күп булмаған халыҡтарға ҡағыла һәм резолюцияның бер пункты итеп индерелде. Үҙем өсөн был сәфәрҙә асыш яһаным: сараға әллә ҡасан үлеп бөткән тип иҫәпләнгән ҡарнундарҙан 4 кеше килгән. Ошо халыҡтың яртыһы - Тажикстанда, яртыһы Үзбәкстанда йәшәй. Әлбиттә, был илдәрҙең үҙ дәүләт телдәре бар, әммә ҡарнундар, телебеҙҙе һаҡлап ҡалыу өсөн үҙ-ара аралашабыҙ, тиҙәр. Элек күрмәгән, танышмаған төрлө милләттәрҙең вәкилдәре - Молдова ғағауыздары, Төньяҡ Кавказдан ҡараимдар, нуғайҙар, балҡарҙар менән осрашырға тура килде. Башҡа республикаларҙан, башҡа халыҡтарҙан делегациялар дүрттән дә кәм түгел, яҡуттар 13 кеше, хатта Канаданан вәкилдәре килгәйне. Әзербайжандан һәр береһе 12-шәр кешенән торған ике делегация булды. Делегациялар составында яҙыусылар, шағирҙар, билдәле журналистар бар ине. Татарстандан китаптар тейәп килгәндәр. Молдова ғағауыздарының етәксеһе - Молдова парламентының депутаты. Башҡортостандан был йыйында бер үҙем ҡатнаштым. Сара барышында һәр делегация үҙ халҡының мәҙәниәтен күрһәтергә тейеш ине. Ике көн буйы концерт ойошторҙолар. Республиканан яңғыҙым булғас, Мостай Кәримдең бер шиғырын һәм Рәми Ғариповтың "Туған тел" шиғырын уҡып ишеттерҙем. Иң мөһиме - аралашыу үҙ телебеҙҙә алып барылды һәм бер-беребеҙҙе бик яҡшы аңланыҡ. Нуғайҙар, балҡарҙар, ҡараимдар башҡорт халҡы менән шул тиклем ҡыҙыҡһына, беҙҙең тапшырыуҙарҙы ҡарап баралар, ҡулдарына килеп эләккән журналдарҙы уҡыйҙар, Интернет селтәре аша матбуғат баҫмалары менән танышалар икән. Салауат Хәмиҙуллиндың "Тарихи мөхит" тапшырыуы тураһында иҫтәре китеп һөйләйҙәр. Тапшырыуҙарҙы яҙҙырып алып, бигерәк тә үҙебеҙгә ҡағылышлы ерҙәрен мәктәптәргә таратып бирәбеҙ, тиҙәр.\nҮҙ сығышымда дөйөм төрки донъяһына күрһәтерлек телевидение булдырыу тураһында сығыш яһаным һәм ул резолюцияға ла инде. Төрки халыҡтарының яҙмышын, тарихын, бөгөнгөһөн сағылдырған журнал, гәзит нәшер итеүҙе ойоштороу тураһындағы икенсе тәҡдимем дә хуплау тапты.\nНуғайҙар депортацияланған халыҡтарҙы аҡлау тураһындағы мәсьәләне күтәреп сыҡты. Был категория һаман тулыһынса аҡланмаған, документтар еренә еткереп эшләнмәгән һәм ҡабул ителгән закондар ҙа тейешле кимәлдә үтәлмәй. Дөйөм кәңәш ҡорғандан һуң ҡасандыр депортацияға эләккән халыҡтар Рәсәй Президенты В.В. Путинға, Федерация Советы Рәйесе В. И. Матвиенкоға, РФ Дәүләт Думаһы Рәйесе С. Е. Нарышкинға хат яҙып, Бөтөн донъя төрки халыҡтары ассамблеяһы уларҙы хуплауын белдерергә тейеш, тигән ҡарар сығарҙыҡ.\nБыл съезда тағы бер принцип иғтибарҙы йәлеп итте: ниндәй милләттән булыуыңа ҡарамаҫтан, һин тиң хоҡуҡлы һәм башҡалар менән тиң. Сөнки халыҡтың бөйөклөгө уның һаны менән билдәләнмәй, эшләгән эштәре менән баһалана. Хатта был ҡаласыҡта һәр бер төрки халҡына урын бүлделәр һәм улар шунда үҙҙәренең йортон һалырға, йәғни бында һәр милләттең үҙенең резиденцияһы булырға тейеш, тинеләр. Башҡорттарға резиденция өсөн ҡаласыҡҡа инә торған ерҙәге иң матур урындарҙың береһен бирҙеләр, ә бинаны республика үҙ иҫәбенә төҙөргә бурыслы. Әлбиттә, минең бер ниндәй ҙә вәкәләтем юҡ, шулай ҙа ошо хаҡтағы документҡа ҡул ҡуйып ҡайттым.\nХыялдарға кәртә юҡ...\nТағы бер мәсьәлә - Туранда йәки Төркөстанда төрки халыҡтарының ҙур музейын, конгресс-зал булдырыу. Шунда киләсәктә осрашыуҙар үткәреү мәсьәләһе күтәрелде. Әлбиттә, уларҙы хәл итеү өсөн ниндәйҙер иҡтисади нигеҙ булырға, был мәсьәләләр буйынса төрлө төрки дәүләттәре етәкселәре лә йыйылып һөйләшергә, үҙҙәренең өлөшөн индерергә тейеш, тип уйлайым. Әлбиттә, мин үҙебеҙҙең Арҡайым нигеҙендә музей, конгресс-зал эшләү бигерәк һәйбәт булыр ине, тип хыялланып ултырҙым инде. Сөнки тикшеренеүсе С. П. Толстов тарафынан Арҡайымдың (Боронғо Туран) төрки халыҡтарының йәшәү үҙәге булыуы фәнни раҫланған. Арҡайым атамаһы - ул шартлы рәүештә генә бирелгән. Шул уҡ ваҡытта беҙгә Арҡайым тип атап йөрөгән ҡаласыҡтың исемен табырға кәрәк. Юҡһа, асыш яһағандан һуң уны арийҙарҙың төйәге булған, тип раҫланылар һәм шул юҫыҡта раҫлауҙарҙы дауам итәләр, фекер тараталар. Минеңсә, бында бер ниндәй арийҙар ҙа булмаған. Был - ата-бабаларыбыҙҙың, ҡанбабаларыбыҙҙың тыуған ере. Унан баш тартырға тейеш түгелбеҙ. Киреһенсә, тарихсыларыбыҙ, археологтарыбыҙ шул тамырҙарҙы эҙләп табып, бөгөнгө башҡорттарҙың заманында шунда йәшәгән халыҡтан сыҡҡанын раҫларға тейеш, тип уйлайым. Әммә шул фекергә беҙ нисектер битарафбыҙ. Күп халыҡтар башҡортҡа ҡарағанда һуңыраҡ формалашҡан. Тарихсылар башҡорттарҙы был ерҙәргә Алтайҙан килгән, тип раҫлай. Заманында хатта ошо фекерҙе яҡлаусы Кузеев менән дә бәхәскә ингәйнем. "Беҙ бит Алтайҙа үҙебеҙҙең күҙаллауҙарыбыҙҙы раҫлаусы төрлө ат кәрәк-яраҡтары, башҡа матди дәлилдәр табып алып ҡайттыҡ", - тигәйне ул миңә. "Һеҙ ҡалмыҡ, Әстерхан яҡтарына сығып, ҡаҙыныу эштәре алып барһағыҙ, дәлилдәрҙе унан да табып алып ҡайтырһығыҙ", - тинем. Сөнки башҡорт халҡының бер өлөшө күсмә тормошта йәшәгән. Бигерәк тә Көньяҡ Уралда йәшәүселәр малдарын ҡайҙа үлән мул, шунда йөрөткән, ә инде һалҡындар төшә башлағас, әйләнеп ҡайтыр булған. Сөнки ышыҡланыр урын, урман-тауҙар бар. Шул уҡ ваҡытта уның икенсе өлөшө ултыраҡ тормош алып барған. Ултыраҡ тормош алып бармаған бер генә дәүләт тә икенсе дәүләт менән бәйләнешкә кермәй. Ә башҡорт халҡы рустар менән бер рәттән Рәсәй федерацияһына нигеҙ һалыусы булып тора.\nРәсәй составына үҙ ирке менән ингәндән һуң башҡорт елкәһенә Рәсәй сиктәрен һаҡлау кеүек ҙур бурыс йөкмәтелгән. Беренсе Бөйөк Ватан һуғышында 29 башҡорт атлы полкының Парижға инеүе үҙе генә ни тора! Был бит халҡыбыҙҙың хәрби ҡеүәте хаҡында ла һөйләй. Француз, немец рассамдарының шул ваҡытта төшөргән картиналарында башҡорт яугирының һынландырылыуы ла юҡҡа түгел. Беҙгә, башҡорттарға, ошоларҙы күрһәтә белергә, ошолар нигеҙендә донъя кимәленә сығырға кәрәк. Съезд ултырышы барған мәлдә лә өҫтәлдә Ҡаҙағстандың, Төркиәнең, Башҡортостандың флагтары тора ине, мин Башҡортостандыҡын ике флаг араһына уртаға күсереп ҡуйҙым. Һуңынан егеттәр: "Фәнил Сәйетович, флагығыҙҙы шундай итеп ҡуйҙығыҙ, әйтерһең дә Башҡортостан - Ер кендеге", - тиҙәр. "Эйе, Арҡайым бит беҙҙеке, тимәк, Башҡортостан - Ер кендеге, беҙ Троянан да олораҡбыҙ", - тинем. Аллаһы Тәғәлә үҙе шулай ҡушҡан икән, беҙ форвард булырға, алда барырға тейешбеҙ.\nБеҙ үгәй бала түгел!\nНи өсөндөр "төрки донъя" тигән һүҙбәйләнеш Рәсәйҙә хәүеф тыуҙыра. Ә бит шул уҡ ваҡытта славян донъяһы, рус маршы кеүек саралар үтеп тора. Беҙҙә милли проблемаларҙан ниндәйҙер ҡурҡыу бар һәм был "Ислам экстремизмы", "төрки халыҡтарының экстремизмы" тигән һүҙбәйләнештәрҙе таратыуға этәргес булды. Шул уҡ ваҡытта рус шовинизмы, рус фашизмы һүҙбәйләнештә генә түгел, тормошта аныҡ рәүештә осрап тора. Милли проблемаларҙы законлы рәүештә хәл итә белмәүҙән килеп тыуалыр бындай мөнәсәбәт. Мәҫәлән, төрлө ҡалаларҙың етәкселәре рус маршын үткәрергә рөхсәт итә, ә мосолмандар нимәлер үткәрергә планлаштырһа - төрлө сәбәп табыла. "Башҡорт маршы" тип сығайыҡ, бер квартал да үтеп өлгөрмәйәсәкбеҙ, алып барып ябасаҡтар. Минеңсә, халыҡтарға бер төрлө ҡараш булырға тейеш. Уларҙы ҡанына, принциптарына, диненә ҡарап бүлергә түгел, ә мәнфәғәттәрен, телен, динен һаҡларға кәрәк. Шуға күрә мин бөгөн Украинала күҙәтелгән күренештәр Рәсәй өсөн хәүефле сигнал, тип уйлайым. Әгәр ҙә беҙ федератив принциптарҙы, телдәрҙең, мәҙәниәттәрҙең тигеҙлеген танымайбыҙ, уларҙың мәнфәғәтен бер тигеҙ тормошҡа ашырмайбыҙ икән, тимәк, шундай уҡ ҡаршылыҡтарҙы тыуҙырабыҙ. Шеш бит бер көндә генә барлыҡҡа килмәй, ул йыйылып-йыйылып, тулышҡас ҡына һытыла. Бөгөн Рәсәйҙә Милләт-ара мөнәсәбәттәрҙе көйләүсе министрлыҡ юҡ, Дәүләт Думаһына һайлауҙарҙа милли сығыш иҫәпкә алынмай, башҡорт халҡының статусы бөгөн үҙенең тыуған республикаһында рус һәм татар статустарынан түбәнерәк, тейешенсә кадрҙар сәйәсәте юҡ икән, ошо етешһеҙлектәр бергә йыйылып, ҙур проблемалар тыуҙырыуы, ауыр эҙемтәләргә килтереүе мөмкин. Шуға күрә уларҙы ваҡытында күреп, ваҡытында хәл итергә өйрәнергә ваҡыт. Бөгөн милли мәсьәләләргә ҡағылышлы закондарҙың етешһеҙлектәре бик күп. Уларҙы тикшереп, камиллаштырырға, төҙәтеүҙәр индереүҙе тәҡдим итергә тейешбеҙ. Рәсәйҙә милли республикаларҙың тормошон, уның мәҙәниәтен, тарихын, яҙмышын күрһәтә торған канал да, баҫма матбуғат та юҡ. Федераль каналдарҙы йәки матбуғатты алып ҡараһаҡ, уларҙа тик кире яҡтар ғына күрһәтелә. Шул уҡ ваҡытта беҙ беренсе ун иң алдынғы, дотацияһыҙ төбәктәр иҫәбендәбеҙ. Шуға күрә, киреһенсә, беҙҙең уңыштарҙы башҡаларға күрһәтеү, таратыу яғын хәстәрләргә кәрәк. Беҙ бер ваҡытта ла дотацион республика булғаныбыҙ юҡ. Тимәк, әгәр беҙҙең иҡтисад шундай кимәлдә икән, халыҡтың тормош кимәле лә шул кимәлдә булырға тейеш. Ә беҙҙә киреһенсә килеп сыға. Ирекһеҙҙән, ҡайһы бер төбәктәрҙе күреп, беҙҙә халыҡ эшләй, уларҙа беҙҙә эшләгән халыҡ иҫәбенә йәшәйҙәр, тип уйлап ҡуяһың.\nМилләт-ара мөнәсәбәттәрҙә социаль тигеҙлек программаһын булдырыу кәрәк. Мин съезда ла был хаҡта әйтеп киттем. Тигеҙһеҙлек - күп етешһеҙлектәрҙең сәбәбе булып тора. Шулай уҡ интернационализмды үҫтерергә, барлыҡ проблемаларҙы ошо принциптан сығып хәл итергә кәрәк. Ә интернационализм - ул дәүләттең эшенә тығылыу, нисек йәшәргә, нисек эшләргә, нисек уйларға тип өйрәтеү түгел, ә ошо халыҡтарға ярҙам итеү, уларҙың проблемаларын хәл итеү юлдарын эҙләү, уларҙы ҡыҫырыҡламау. Коммунизм һымаҡ инде. Дөрөҫөн әйткәндә, коммунизмдың төп принциптары, әгәр төрлөсә боҙолмаған булһа, улар Ҡөрьәндә һәм Тәүратта һалынған шул уҡ принциптар: азатлыҡ, тиңлек. Юҡҡа ғына, бөтөн яҡшы нәмә - ул онотолған иҫке нәмә, тимәйҙәр. Онотоп, ер менән тигеҙләргә тырышһыҡ та, хәҙер шул принциптарҙы ҡабаттан тергеҙергә кәрәк.\nҺуңғы ваҡытта Рәсәй тарихы православие тарихына әйләнеп бара. Ә бит илдә йәшәүсе халыҡтарҙың һәм милләттәрҙең һәр ҡайһыһының Рәсәй тарихына индергән өлөшө бик ҙур, әһәмиәтле, улар һәр ҡайһыһы шанлы, ҡанлы, данлы тарихҡа эйә. Бөгөнгөләре лә тарих биттәренә инмәҫлек түгел. Рәсәй милләттәре тураһында һүҙ араһында ғына бер-ике һөйләм менән телгә алып китеү - ул тарихты дөрөҫ күрһәтмәү, тигән һүҙ. Шуға күрә, бәләкәй сағынан уҡ балаларыбыҙҙа милли аң тәрбиәләргә тейешбеҙ. Улар үҙҙәренең телен, тарихын, йолаларын, аралашыу мөмкинлектәрен белергә, уларҙан оялмаҫҡа тейеш. Юҡһа, бына сыуаштар, яҡуттар Иван да Никита тип йөрөтә үҙҙәрен. Был йәһәттән, Аллаға шөкөр, беҙ үҙебеҙҙең исемдәрҙе һаҡлап киләбеҙ әле. Икенсе яҡтан ҡарағанда, 10 мең халыҡҡа нисә юғары белемле кеше тура килеүенән сығып, халыҡтың интеллектуаль кимәле билдәләнә. Был йәһәттән һуңғы ваҡытта яҡуттар бик ҙур аҙым яһаны, уларҙа ошо күрһәткес башҡорттарға һәм татарҙарға ҡарағанда ике тапҡырға юғарыраҡ. Шул уҡ ваҡытта Башҡортостанда бөгөн нефть, авиация университеттарында, хатта БДУ-ла ла башҡорт факультетынан башҡа башҡорт төркөмдәре булдыра алмайбыҙ. Бер ваҡыт юристарҙа башланып тора ине ул, бөгөн ул да юҡ. Ошо йүнәлештә яҡуттар бик әүҙем эшләй. Санкт-Петербургтың уҡыу йорттарында үҙҙәренең төркөмдәрен булдыралар. Уларға маҡсатлы йүнәлтмә буйынса ебәрәләр. Һәм иң мөһиме - уҡып сыҡҡан балалар кире Сахаға ҡайта. Был бик дөрөҫ аҙым. Беҙҙең балалар ҙа һуңғы йылдарҙа Мәскәү, Санкт-Петербург уҡыу йорттарына күпләп уҡырға инә, тик күптәре республикаға кире ҡайтмай. Ҡайтҡандары ла бик аҙ. Тимәк, был йүнәлештә эшләп еткермәйбеҙ, балаларҙа ватансылыҡ тойғоһо тәрбиәләмәйбеҙ. Бөгөн хатта юғары уҡыу йорттарынан сит илдәргә стажировкаға ебәрелеүселәрҙең дә бик аҙҙары ғына әйләнеп ҡайта. Икенсенән, дәүләт үҙенең киләсәге хаҡында уйлай икән, уның интеллектуаль кимәлен үҫтереү һәм һаҡлау өҫтөндә лә эшләргә тейеш. Интеллектуаль кимәлде үҫтереү өсөн зыялыларҙың матди хәлен яҡшыртырға кәрәк. Съезда ла интеллигенцияның үҫеше тураһында һүҙ күп булды. Сөнки интеллигенцияның үҫеше, уның кимәле - ул беҙҙең цивилизацияның кимәлен билдәләй торған күрһәткестәрҙең береһе.\nАзия менән Европаны бүлеп ятҡан Башҡортостан - бөтөн донъяла ике цивилизация уртаһында булған берҙән-бер дәүләт (Төркиәнең ниндәйҙер өлөшө генә Европаға сығыуҙы иҫәпкә алмағанда) тиергә мөмкин. Уның бер ҡанаты Европа яғында ҡағынһа, икенсеһе тарихи төрки донъяһында елпенә. Ә ҡошҡа юғары осош өсөн ике ҡанатыңдың да тигеҙ ҡағыуы кәрәк. Шуның өсөн дә Башҡортостанға Азия менән Европаның, йәғни Көнсығыш менән Көнбайыштың барлыҡ ыңғай үҫешен алып, ҡулланып, иң алдынғы цивилизациялар рәтенә сығырға Аллаһы Тәғәлә үҙе бойорған.\nЯҙылған: 07.07.14 | Ҡаралған: 1480


Коммуналь бурыстар түләнерме?\nПредприятиелар һәм торлаҡ-коммуналь хужалығы ҡарамағындағы ойошмаларҙың электр энергияһы өсөн бурысы 1 июндә 1 миллиард 512 миллион һумға етте.\n«Башҡортостандың энергия һатыу компанияһы»на иң ҙур бурыслылар исемлегендә беренсе булып Өфөнөң торлаҡ-коммуналь хужалығы предприятиелары тора. Әйтәйек, «Өфөводоканал» ғына ҡулланылған электр энергияһы өсөн 252 миллион һумды түләп еткермәгән. «Өфөнөң инженер селтәрҙәре» муниципаль предприятиеһы ла 170 миллион һумын түләргә ашыҡмай. Дәүләт Йыйылышы-Ҡоролтайҙың эксперт советы был мәсьәләне тәүге тапҡыр ғына күтәрмәй. Был юлы депутаттар граждандарҙың коммуналь хеҙмәттәр өсөн туранан тура түләүе мәсьәләһен тикшерҙе. Рәсәй Хөкүмәтенең 442-се Ҡарарына ярашлы, Өфөлә йәшәүсе 235 мең клиент электр энергияһы хаҡын «Башҡортостандың энергия һатыу компанияһы»на туранан тура түләй башлаясаҡ. Баш ҡаланың Ленин һәм Дим райондары 1 июлдән ошо системаға күсте лә инде. Башҡа райондар был ысулға алдағы айҙарҙа бер-бер артлы күсә барасаҡ. Был ниндәйҙер яңылыҡ түгел, сөнки бынан 10 йыл элек кенә кешеләр коммуналь хеҙмәттәр өсөн аралашсыһыҙ ғына барып иҫәпләшә ине. Белгестәр иҫәпләүенсә, әгәр был алым тиҙ арал эшләп китһә, түләүҙәрҙең йыйылыу тиҙлеге 96 процентҡа етәсәк.


Бөгөн Журналистарҙың халыҡ-ара теләктәшлек көнө билдәләне // Йәмғиәт | новости башинформ.рф\nБөгөн Журналистарҙың халыҡ-ара теләктәшлек көнө билдәләне\n12:24, 8 сентября 2014 Йәмғиәт\nӨФӨ, 2014 йыл, 8 сентябрь. /«Башинформ» мәғлүмәт агентлығы, Арина Рәхимҡолова/.\nЖурналистарҙың, хәбәрселәрҙең һәм репортерҙарҙың халыҡ-ара теләктәшлек көнө бөтә донъяла йыл һайын, 8 сентябрҙә, билдәләнә. Был көндө бөтә илдәрҙең һәм баҫмаларҙың киң мәғлүмәт саралары хеҙмәткәрҙәре донъяға, айырыуса үҙҙәренең хоҡуҡтарын яҡлау эшендә, үҙҙәренең берҙәмлеген күрһәтергә тейеш.\nБайрам 1958 йылда Бухареста Халыҡ-ара журналистар ойошмаһы конгресында булдырылған. 20 быуаттың аҙағында Берләшкән Милләттәр Ойошмаһының сираттағы конференцияһында 8 сентябрь Журналистарҙың халыҡ-ара теләктәшлек көнө тип атала.\nТеләктәшлек көнөн үткәреү датаһы осраҡлы ғына билдәләнмәгән. Тап ошо көндә, 1943 йылда, Берлинда Чехословакия журналисы, фашистарға ҡаршы көрәшеүсе яҙыусы Юлиус Фучик язаға тарттырыла. Төрмәлә лә үҙенең һөнәрен ҡалдырмай «Муйында элмәкле килеш репортаж» («Репортаж с петлей на шее») тигән китабын яҙып өлгөрә, уның өсөн һәләк булғандан һуң ул Халыҡ-ара Тыныслыҡ премияһына лайыҡ була.\nЖурналистарҙың теләктәшлеге көнөндә бөтә донъя буйлап йыйылыштар һәм конференциялар уҙа, донъяның төрлө илдәренән журналистар йыйыла. Дүртенсе власть вәкилдәре тәжрибә уртаҡлаша, иң лайыҡлылары үҙ сиратында наградалар ала.\nРәсәй Журналистар союзында билдәләүҙәренсә, һуңғы ваҡытта беренсе планға журналистың статусын түгел, ә уның ғүмерен яҡлау кәрәклеге сыға. Рәсәй Журналистар союзы мәғлүмәттәренә ярашлы, һуңғы биш йылда төрлө шарттарҙа Рәсәйҙең 30 журналисы һәләк булған.\nРәсәй Журналистар союзының Мәскәү консерваторияһы менән берлектә ойошторолған хәйриә программаһы сиктәрендә һәләк булғандарҙы иҫкә алдылар.\nТеги: иҫтәлекле дата,журналистарҙың теләктәшлек көнө


Зәкиә Мырҙағолова - Журнал Агидель\nЯҙыусының донъяны, йәшәйеште тәрәнерәк өйрәнергә ынтылыуы һөҙөмтәһе булып, һуңғы йылдарҙа «Аҡ һәм Ҡара», «Юғалтылған ожмах» һәм «Яҙмыштарҙан уҙмыш бар, тиҙәр (ул яҙмышты кем һуң, кем яҙған?)» тип исемләнгән романдарҙан торған трилогияһы барлыҡҡа килде. Яҙыусының тәүге әҫәрҙәрендә үк һыҙатланған тормошто әхлаҡи принциптан сығып өйрәнеү алымы һуңғы романдарында тамам баҙыҡланып, тәрән социаль-философик төҫ ала.\nТрилогия роман-хикмәттәрҙән тора. Башҡорт прозаһында был жанр төрө – яңы күренеш. Донъя әҙәбиәтендә роман-хикмәт (роман-притча)жанрына сит ил яҙыусылары А. Камю («Чума»), Ли Кэролл («Тыуған йортҡа сәйәхәт») мөрәжәғәт итә. Мысырҙағы ғәрәп яҙыусыһы Нәғиб Мәғфүз үҙенең «Беҙҙең урам риүәйәттәре» тип аталған романы йөҙөндә был жанрҙың юғары өлгөһөн күрһәтте. Роман-хикмәт жанрының төп үҙенсәлеге булып тормошто мораль-этик тәғлимәттәргә таянып һүрәтләү, дидактикаға, яҙыусының фәлсәфәүи уйланыуҙарына, геройҙар әңгәмәләренә ҙур урын бирелә. Роман-хикмәт жанры яҙыусынан юғары интеллектуаллек, донъяуи кимәлдә тәрән фекерләй алыу һәләттәре талап итә. Жанрҙың был ҡалыплаша барған һыҙаттары Ф. Исхаҡова романдарында ла күҙәтелә. Әҙибәнең роман-хикмәттәрендә хәҙерге заман кешеләренең аң-ҡараштары, тәртип-холоҡтары, психологияһы бер нисә позициянан сығып өйрәнелә. «Кеше һәм донъя», «Кеше һәм йәмғиәт», «Кеше һәм яҙмыш» мөнәсәбәттәре арҡылы бөгөнгө кешеләрҙең социаль-психологик, этик йөҙҙәре анализлана. Трилогияла йәмғиәтебеҙҙәге һәр төрлө социаль төркөмдәрҙең, социаль типтарҙың барлыҡҡа килеүендә донъялағы, илдәге сәйәси-иҡтисади процестарҙың, системаның йоғонтоһон автор бик оҫта сағылдыра. Быны беҙ интеллигенция, эшҡыуарлыҡ, чиновниктар даирәһенә ҡараған геройҙар яҙмышында күрәбеҙ.\nСистема һәм шәхес конфликты әҫәрҙә тәү ҡарашҡа бик ҡырҡыу тормаған кеүек. Геройҙар эске күңел ҡаршылыҡтары аша үтеп, йәмғиәт талаптарына яраҡлашыу яғына ыңғайлай. Әммә был процесс һәр социаль типта билдәле бер тиҙлектә, ағымда, психологик үҙгәрештәр менән бара. Мәҫәлән, ҡала хакимиәте башлығы Аҡҡужин – етәксе-чиновниктарҙың типик образы. Был геройҙың етәксе органдарға тиклем үрләүе, оҙаҡ йылдар вазифала ҡала алыуы уның донъяға тиҙ яраҡлаша белеүе, сәйәси елдең, ҡайҙан иҫеүен һиҙгер тойомлай алыуы, йәмғиәттәге аҡ һәм ҡара көстәрҙе үҙ файҙаһына оҫта уйната алыуы һөҙөмтәһе булараҡ бирелә. Романда һүрәтләнеүенсә, йылы урын, вазифа, аҡса кеүек төшөнсәләрҙе генә йәшәү принцибы итеп алған, төрлө сүрәткә инә белгән типтар ҡасандыр комсомолдың әүҙем эшмәкәрҙәре булған, үҙгәртеп-ҡороуҙар башланғас, демократия шарттарын ҡабул иткән, баҙар иҡтисады елдәрендә йәнә заман көйөнә көйләнгән. Намыҫ, выждан кеүек төшөнсәләр ят булмаған егет-ҡыҙҙарҙың да, йәшәй килә, ғаилә, бөтөн тормош хаҡына система ҡыҫаларына, баҙар шарттарына яраҡлашырға мәжбүр булыуын беҙ эшҡыуар Мансур, етәксе урынбаҫары Ғайсар яҙмыштарында күрәбеҙ. Үҙ сиратында, аталарҙың кире ғәмәлдәре уларҙың балаларына тәьҫир итә. Әле быуындары ла нығынмаған үҫмерҙәр Иҙел менән Вероника, кескәй Артем, студент Ғәҙел йәмғиәттәге кире күренештәрҙән күңел йәрәхәттәре ала. Автор бында йәмғиәттә йәшәп тә унан азат булып булмай, тигән фекергә таянып, уның башында тороусы власть әһелдәренең мораль-этик йөҙөнөң тотош йәмғиәттең әхлаҡи торошона йоғонто яһауын билдәләп үтә.\nЯҙыусы роман-хикмәттәренең хикмәтлелеге шунда: әҫәрҙә һүрәтләнгән ерҙәге, илдәге бөтә был хәл-ваҡиғалар йөкмәтке туҡымаһына сағыу биҙәк кеүек һуғыла барған донъяуи мифологик, дини сюжет, мотивтарҙы заманса асып биреүгә йүнәлтелә. Ерҙәге әҙәм балаларының изге һәм яуыз ғәмәлдәре, кеше затында фәрештәлелек менән иблислектең берҙәй буталып бөтөүе, ахыр килеп әҙәм күңеленең тыныслыҡҡа, хөрлөккә сарсап, ҡасандыр тәү-аталары менән тәү-инәләре булған Әҙәм менән Һауа йәшәгән ожмахты һағыныуҙары фәлсәфәүи-психологик тәрәнлектә асыла. Кемдер был ожмахты үҙ күңелендә таба ала, кемдер һаман аҙашып йөрөүен дауам итә, ә кемдер бөтөнләй ваз кисә. Архитиптарға, прообраздарға мөрәжәғәт итеп, бөгөнгө кешенең психологияһын аңларға тырышыу методы күренекле психолог К. Г. Юнг теорияларында сағылыш тапҡайны. Ошо уҡ алымды беҙ Фәниҙә Исхаҡова романдарында күҙәтәбеҙ. Авторҙың боронғо мифтарҙа сағылыш тапҡан мотив, образдарҙың бар халыҡтар өсөн дә, һәр дәүерҙә лә типик булып ҡалыуын күрһәтә алыуы әҫәрҙәренең фәлсәфәүи һәлмәклелеген күрһәтә лә инде.\nТрилогияның тамамланышы ла философик йүнәлештә. Ерҙәге ҡара көстәрҙе аҡтары еңеренә өмөт белдерелә. Быны беҙ образдарҙың яҙмышы бирелешендә, авторҙың һәм геройҙарҙың ислам дине, буддизм, конфуцианство, грек мифологияһы идеялары тураһындағы фекерләүҙәрендә, үҙ-үҙҙәре менән бәхәсләшеүендә тоябыҙ. Фәниҙә Исхаҡованың «Аҡ һәм Ҡара», «Юғалтылған ожмах», «Яҙмыштарҙан уҙмыш бар тиҙәр (ул яҙмышты кем һуң, кем яҙған?)» роман-хикмәттәре башҡорт прозаһында интеллектуаль-философик, психологик йүнәлештәрҙең баҙыҡлана барыуын күрһәтеүсе әҙәби күренеш ул. Был беҙҙең прозаның яңы бейеклектәргә күтәрелеп, үҫеш аласағына ышанысты нығыта.


Грипп һәм киҫкен респиратор вирус инфекцияһы менән ауырыусылар кәмей башлаған | ГТРК «Башкортостан» — Новости Уфы и РБ\nГрипп һәм киҫкен респиратор вирус инфекцияһы менән ауырыусылар кәмей башлаған\n26 февраля 2019 — 17:22 ГТРК «Башкортостан»\nБашҡортостанда грипп һәм киҫкен респиратор вирус инфекцияһы эпидемияһы менән ауырыусылар кәмей башлаған. Был хаҡта бөгөн Роспотребнадзорҙың республика буйынса идаралығынан хәбәр иттеләр. Һуңғы дүрт аҙнала ауырыусылар артҡандан-артһа, үткән аҙнала улар 8 процентҡа кәмегән. Ауырыуҙың эпидемик сиктән күтәрелеүе өлкәндәр араһында ғына күҙәтелә. Өфөлә киҙеү һәм йоғошло инфекция менән сирләүҙең 12 мең осрағы теркәлде.


Ҡарт көнөңдә мәсхәрәгә ҡал инде...\nРеспубликала һабантуйҙар мәлендә алкоголле эсемлектәрҙе һатыу тыйылды.\nЭскелектең ҡасан яҡшыға илткәне бар? Әлбиттә, бер ҡасан да. Бик мауыҡҡандар яҡты донъя менән хушлаша, һатыу иткәндәренә лә Хоҙай үҙ язаһын биреп тора, бер кемдең дә көсө етмәгәндәргә ҡаршы хәҙер йәмәғәтселек көрәшә.\nНасар эшкә яуап бар\nОлоғайып бөткән, донъялары теүәл булған, инде башҡаларға һаулыҡ-именлек теләп кенә ултыра торған йәштәгеләрҙең дә спиртлы эсемлектәр һатыуы бер кемгә лә сер түгел хәҙер. Өйҙәренән йәшерен рәүештә хәмер, көмөшкә һатып ятһалар ҙа, уларҙың был ҡырын эшен бөтә халыҡ белә, урамда исемләп әйтеп тора. Белорет районының бер ауылында булғанда урындағы халыҡ өс кешенең алкоголле эсемлек һатыуына зарланды. Уларҙың береһе, ауыл советы депутаты, суррогат араҡы һата. Икенсеһе, 70 йәште уҙған апай, ағинәй булып ултырыр урынға, ауылдаштарын ағыулай. Өсөнсөһө иһә һатыуын туҡтатыуын үтенгәндәргә: “Ғүмер буйы һаттым, һатасаҡмын”, – тип шешәһен 150-шәр һумдан осора, шул уҡ ваҡытта үҙенең улы эсергә ярата икән. Ошо түгелме инде ҡырын ғәмәлгә яуап итеп ебәрелгән яза!\nАуылда саҡта участка оперуполномоченныйын осратып, исемлекте әйтеп, сара күреүҙәрен һораныҡ. Ағыу һатыусыларҙың береһен тотҡандар, эше судҡа тапшырылған, тине полиция хеҙмәткәре. Бер аҙҙан уға “Ниндәй яза бирелде?” тип ҡыҙыҡһынып шылтыраттым. Судҡа тиклем үлеп ҡуйҙы, тинеләр. Был осраҡ яман эштең насар тамамланғанына ишара булды.\nИкенсе ауылда хәл тағы ла ҡыҙыҡлыраҡ та, ҡыҙғанысыраҡ та, тип әйтер инем. Бында ла ағыулы эсемлек менән сауҙа итеүселәр бар. Халыҡ улар хаҡында “нисек һатҡандар, шулай һатыуҙарын дауам итәләр” ти. Ҡыҙыҡлыраҡ тип әйтеүем шунан ғибәрәт: “Ауылға тикшереү килә”, – тигән хәбәр таралыу менән, спиртлы эсемлекте һатыу ҡырҡа туҡтатыла, ә улар ҡайтып киткәс тә сауҙа тағы ла “йәнләнә”. Ҡыҙғанысы – ғаиләләр тарҡала, балалар етем ҡала, кеше ғүмерҙәре өҙөлә. Был ауыл шундай күркәм, төҙөк, тырыштар матур итеп донъя көтә.\nҒафури районында ла ауылдарҙа спиртлы эсемлектәр һатыуға зарландылар. Был хаҡта мәғлүмәт район хакимиәтенә еткерелде. Архангел районында законһыҙ рәүештә иҫерткес эсемлектәр һатыуға ҡаршы эш алып барылһа ла “ут” менән шаярыусылар унда ла бар әле. Әйткәндәй, еңел аҡса яратҡандар араҡы, көмөшкәне бурысҡа биреп, аҙаҡ кешенең мал-тыуарын һатып алыуға тиклем барып етә. Яңыраҡ республика райондарының береһендә шундай насар эш менән мәшғүл кешенең йорто янып ҡуйған. Был фажиғәне эскән кешеләрҙең балаларының, ҡатындарының күҙ йәше төшкәндер, тип баһалап ҡуйҙы ауылдаштары.\nХәҙер ирҙәрҙән арттырып, үҙҙәре алдан төшөп эсеп йөрөгән гүзәл заттар ҙа аҙым һайын. Ҡатын-ҡыҙ эсһә, донъя бөттө тигән һүҙ инде. Яңыраҡ редакцияға хәмер һатҡандарға ҡарата сара күреүҙе һорап бер ир шылтыратты. Баҡтиһәң, ауылдарында хәләл ефетенә спиртлы эсемлектәрҙе бурысҡа бирәләр, һуңынан ир уларҙы артынса өй беренсә йөрөп түләй икән.\nЯңыраҡ эске эштәр хеҙмәткәрҙәре рейд барышында Сибай ҡалаһында өйөнән спиртлы эсемлектәр һатҡан 65 йәшлек пенсионерҙы тотҡан. Ул фатирынан сауҙа иткән, полиция хеҙмәткәрҙәре 16 литр иҫерткес шыйыҡсаны тартып алған. Ҡатынға ҡарата Рәсәй Федерацияһының Административ тәртип боҙоуҙар тураһындағы кодексының 14.17.1-се статьяһы буйынса административ протокол төҙөлгән. Ҡабаттан тотолһа, ул енәйәт яуаплылығына тарттырыласаҡ. Бына шулай олоғайған көнөңдә мәсхәрәгә ҡал инде...\nБашҡортостанда байрамдар айыҡ үтәсәк\nЯңы закон республиканың ҡала һәм райондарында ҙур саралар, шул иҫәптән һабантуйҙар мәлендә алкоголле эсемлектәрҙе һатыуҙы тыя, әммә әле ҡайһы бер райондарҙа иҫерткестәр һатылыуы хаҡында ла мәғлүм булды. Ундай әҙәмдәр “ут” менән уйнауын аңлап етмәй шикелле.\nМәғлүм булыуынса, Йәштәр көнөндә (27 июнь), Белем көнөндә (1 сентябрь, әгәр 1 сентябрь йәкшәмбегә тура килһә, 2 сентябрҙә лә) спиртлы эсемлектәр һатырға ярамай. Быға тиклем төбәктәргә урындағы байрамдар мәлендә йәки халыҡтың теләге буйынса айырым биләмәләрҙә алкоголь продукцияһы һатыу ҡағиҙәләрен үҙаллы билдәләү хоҡуғын биргән закон ғәмәлдә булды, әммә ул “Һуңғы ҡыңғырау” тантанаһына ғына ҡағылды. Мәктәп менән хушлашыу сараһы уҙған көндә иҫерткес эсемлектәр һатыуҙы тыйыу ябай халыҡта ла, ата-әсәләрҙә лә, уҡыусыларҙа ла хуплау тапты.\n– Халыҡтың күпселек өлөшө Һабантуй ише милли байрамдарҙы йылы мөхиттә, төрлө спорт ярыштары һәм йыр-бейеү солғанышында үткәреү яҡлы. Хакимиәт башлыҡтарына һәм урындағы етәкселәргә шуны еткергем килә: ҡунаҡтарҙы һыйлаған тирмәләрҙә лә спиртлы эсемлектәр булмаһын. Юғиһә беҙ халыҡтың именлегенә һәм сәләмәтлегенә йүнәлтелгән матур идеяны юҡҡа сығарасаҡбыҙ, – тип белдергәйне республика Башлығы вазифаһын ваҡытлыса башҡарыусы Радий Хәбиров.\nБилдәле булыуынса, байрам көндәрендә райондарҙағы сауҙа нөктәләренә рейдтар ойошторола, закон үтәлеше тикшерелә. Ҡануниәтте үтәмәгәндәргә ҙур штрафтар ҡаралған: вазифа биләгән кешеләргә – 20 меңдән 40 мең һумғаса, предприятиеларға – 100 меңдән 300 мең һумға тиклем.\nЙәшертен һатырмын тимә...\nКүреүебеҙсә, штраф күләме бәләкәй түгел. Шулай булһа ла, еңел аҡса һуғырға өйрәнгәндәрҙе ҡаты саралар ҡурҡытмай. Мәҫәлән, быйыл шундай 170 эшҡыуар тотолған, улар яҡынса 900 шешә спиртлы эсемлек һатҡан. Уларҙың мутлығын асыҡлау юлы ябай: илдә алкоголле эсемлектәр шешәһенә һан һуғыла һәм ул “Берҙәм дәүләт автоматлаштырылған мәғлүмәт системаһы”на (ЕГАИС) индерелә. Ә унда ниндәй эшҡыуарҙың ҡасан нимә һатыуы, ул тауарҙың нисә һум тороуы асыҡ күренә.\nАғыу һатыуҙары хаҡында ҡайҙа хәбәр итергә?\nОшо өлкәлә эште әүҙемләштереү, һөҙөмтәле итеү маҡсатында “Хәүефһеҙ мөхит” тип аталған сайт булдырылды. Уның адресы: safety.openrepublic.ru. Унда йәшерен рәүештә алкоголь менән сауҙа итеүселәр хаҡында мөрәжәғәттәр ҡабул ителә. Бының өсөн сайттан ҡулланыусы ошо мөрәжәғәттең формаһын тултырырға, уны төбәк картаһындағы аныҡ нөктәгә бәйләргә тейеш. Артабан хәбәр тикшереүгә алына һәм һеҙгә рәсми яуап ебәрелә. Шулай уҡ сайтта рөхсәт ителмәгән урындарҙа сауҙа ойоштороу, янғын хәүефһеҙлеге ҡағиҙәләрен боҙоу, көнкүрештәге системаларҙағы өҙөклөктәр тураһында ялыуҙар ҙа ҡабул ителә.\n– Яңы хеҙмәт тикшереүҙәрҙең һөҙөмтәлелеген арттырырға булышлыҡ итәсәк. Уның “Хәүефһеҙ мөхит” сайтында булдырылыуы юҡҡа түгел. Сауҙа өлкәһендәге тәртип халыҡтың именлегенә, уңайлы йәшәйешенә туранан-тура тәьҫир итә, – ти республиканың Сауҙа һәм ҡулланыусылар хоҡуҡтарын яҡлау буйынса дәүләт комитеты рәйесе Гүзәл Аҫылова.\nВедомство етәксеһе белдереүенсә, алкоголь баҙарында хәлдәр тотороҡло. Быйыл ғинуарҙан мартҡа тиклем республикала спиртлы эсемлектән ағыуланыуҙың 36 осрағы теркәлгән. Был Рәсәй буйынса уртаса күрһәткестән биш тапҡырға аҙыраҡ...


Интернет яңы киңлектәр аса\n3 Декабрь 2021, 19:45\n2019-2021 йылдарҙа республиканың социаль әһәмиәткә эйә 2774 объектын Интернет селтәренә тоташтырыу планлаштырыла.\nРәсәй Президенты Владимир Путиндың указы менән раҫланған “Рәсәй Федерацияһының һанлы иҡтисады” милли проекты (национальный проект “Цифровая экономика РФ”) бурыстарын үтәүгә һәм маҡсаттарын тормошҡа ашырыуға булышлыҡ итеү ниәтендә дәүләт (муниципаль) хеҙмәттәр һәм хеҙмәттәр күрһәтеүҙе тәьмин итеү өсөн һанлы платформа индереү эше эҙмә-эҙлекле алып барыла.\nМилли программаның бер юлы дүрт маҡсатҡа өлгәшеүгә ҡағылышлы проекттарының береһе - республиканың социаль әһәмиәтле объекттарын Интернетҡа тоташтырыу.\nКилешеү хаҡы 1,75 миллиард һум тәшкил итә. Ошо документ нигеҙендә 2019-2021 йылдарҙа республиканың социаль әһәмиәткә эйә 2774 объектын Интернет селтәренә тоташтырыу планлаштырыла.\n2019 йылда контрактҡа ярашлы, төбәктең социаль әһәмиәтле 722 объектына оптик селтәрҙәр төҙөлә. Юғары тиҙлектәге Интернетты тоташтырыу мөмкинлеге 389 фельдшер-акушерлыҡ станцияһына, 215 уҡыу йортона, 88 ауыл хакимиәтенә һәм Ғәҙәттән тыш хәлдәр министрлығының 30 берәмегенә бирелгән. Ойошмаларҙы тоташтырыу буйынса эштәр Стәрлетамаҡта, Ишембайҙа, Дүртөйлөлә, Баймаҡта, Ағиҙелдә һәм республиканың 54 муниципаль районында алып барыла.\nБыйыл иһә йыл башынан 200-ҙән ашыу мәктәп Интернет селтәренә тоташтырылған.\nӘ Өфө районының Грибовка ауылына, ҡалаға яҡын булыуына ҡарамаҫтан, Интернет селтәре яңы ғына һуҙылған. Тәүге көндәрҙә үк ауыл халҡының 50 проценты килешеү төҙөп, юғары тиҙлектәге интернет селтәренә тоташтырылған. Ауыл халҡы ла, мәктәп уҡыусылары ла быға шат. Грибовканы Интернет үткәреү кәрәкле ауылдар программаһына индергәндәр.\nМаргарита КӘРИМОВА, хаҡлы ялда: "Быға тиклем ябай антенна тора ине. Телевизор үтә ныҡ һәйбәт күрһәтте, ә кәрәкле каналдарҙы ҡарай алмай инек. Әле иһә 300 канал тота. Ауыл ерендә ҡыш көнө эш бик юҡ. Шуға кистәрен “зәңгәр экран” эргәһендә ултырасаҡбыҙ. Сәйәхәттәр, мәҙәниәт тураһында тапшырыуҙар ҡарарға яратам.


Ҡара-ҡаршы ултырып һөйләштеләр » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Сәйәсәт » Ҡара-ҡаршы ултырып һөйләштеләр\nҠара-ҡаршы ултырып һөйләштеләр 29.01.2019 // Сәйәсәт\nӘбйәлил районында хеҙмәттәшлектең яңы алымына нигеҙ һалынды.\nРеспублика Башлығы вазифаһын ваҡытлыса башҡарыусы Радий Хәбиров уҙған аҙна аҙағында Әбйәлил районында булды.\nЙәнекәйгә йәнә юл төштө...\nРадий Хәбировтың эш сәфәре Йәнекәй ауылынан башланды. Бында ул урындағы халыҡ менән аралашты, уларҙы борсоған проблемаларҙы асыҡланы. Һуңғы йылдарҙа ауылда йәш ғаиләләр күбәйә, сабыйҙар һаны арта, шуға күрә балалар баҡсаһына ихтыяж бар. Район хакимиәте башлығы Илдар Нафиҡов әйтеүенсә, әле бындағы балалар күрше ауылдарҙағы баҡсаларға йөрөргә мәжбүр.\nРадий Хәбиров быйыл 50 урынлыҡ балалар баҡсаһы проектын әҙерләргә, киләһе йыл төҙөлөштө башларға тәҡдим итте.\nЙәнекәй халҡы республика етәксеһенән автобус хәрәкәтен яйға һалыуҙа ярҙам һораны. Ул тейешле күрһәтмә бирергә вәғәҙә итте. Ике урамға газ үткәреү, яҡтылыҡ һәм ҡайһы бер башҡа мәсьәләләргә килгәндә, Радий Хәбиров район башлығына киләһе аҙнала ауыл йыйынын үткәрергә, халыҡтың фекерен асыҡларға һәм саралар планын төҙөргә ҡушты.\nОшо Йәнекәй ауылынан биш йәшлек Рамаҙан, Радий Хәбиров малай менән бергә төшкән фотоһын социаль селтәрҙә урынлаштырғандан һуң, ҙур танылыу яулағайны. Бөгөн иһә Радий Фәрит улы тотош Закирйәновтар ғаиләһе менән танышып, аралашып сығырға булды. Рамаҙандың һәм дүрт йәшлек Ириданың ата-әсәһе Радмир менән Әлиә өс йыл элек Өфөнән тыуған ауылдарына күсеп ҡайтҡан. Радмир үҙ эшен асҡан – партнерҙары менән ауылда мал һуйыу цехы төҙөй, Әлиә күрше Мораҡай ауылындағы мәктәптә башланғыс кластарҙы уҡыта. Балалар иһә баҡсаға йөрөй.\nТөбәк етәксеһе бөгөн дә ҡунаҡҡа буш ҡул менән килмәне, кескәйҙәргә – бүләктәр, әсәгә гөлләмә тапшырҙы. Табында Радий Хәбиров ғаиләнең йәшәү шарттары менән ҡыҙыҡһынды. Һуңынан ул ғаилә башлығы менән цех төҙөү майҙансығында булды.\n“Халыҡ ҡайҙа – беҙ шунда”\nРеспублика етәксеһе “Урал риүәйәте” Digital Ҡоролтайҙың икенсе форумында блогерҙар, социаль селтәрҙә эшләү буйынса белгестәр менән аралашты. Сара “Яҡтыкүл” шифаханаһында үтте.\nРадий Хәбиров интернет селтәрендә эшләүгә ҡағылышлы фекерҙәре менән уртаҡлашты.\n– Социаль селтәрҙә эшләү – заман талабы, беҙ уға яуап бирҙек, – тине ул. – Интернет менән социаль селтәрҙе әллә ни өнәп еткермәйем, миңә китап яҡыныраҡ. Красногорскиҙа эшләй башлағанға тиклем социаль селтәрҙәр менән мауыҡманым. Ләкин әле улар – беҙҙең өсөн мөһим ҡорал, сөнки халыҡ ҡайҙа, беҙ шунда булырға тейешбеҙ, башҡа сарабыҙ юҡ.\nРеспублика етәксеһе әйтеүенсә, социаль селтәр проблемаларҙы күҙәтеү, халыҡҡа үҙ ниәттәреңде еткереү мөмкинлеген бирә, власть башҡарған эштәрҙе аңлатыу майҙансығын тәшкил итә. Сәхифәләрендәге яҙмаларҙы ла үҙе ҡалдырыуы тураһында әйтте Радий Хәбиров. Селтәрҙәге “тролдәр”гә бәйле фекерен белдерҙе.\n– Ҡайһы саҡта уларҙы дуэлгә саҡырырҙай булам, әммә был кешеләр ғәмәлдә, бәлки, юҡтыр ҙа тип, тынысланырға тырышам, – тине ул.\nТөбәк етәксеһе форумға тәжрибә уртаҡлашырға килгән эксперттарҙың тәҡдимдәрен тыңланы.\nШифаханалар иғтибар талап итә\nӘбйәлил районының шифахана-курорт зонаһында урынлашҡан, тау-урмандар менән уратып алынған “Ҡайындар” ял йорто матурлығы, экологик яҡтан таҙалығы менән халыҡ һөйөүен яулаған. Республика етәксеһе унда ла инеп сыҡты.\nРайон хакимиәте башлығы Илдар Нафиҡов әйтеүенсә, “Ҡайындар”ға беҙҙән генә түгел, күрше төбәктәрҙән дә килеп ял итәләр. Бында халыҡҡа йыл әйләнәһенә хеҙмәт күрһәтелә. Дауаланыусыларға бихисап өҫтәмә заманса медицина ярҙамы алыу мөмкинлеге бар. Ял итеүселәр бигерәк тә бассейнда йөҙөргә ярата. Түләү хаҡына килгәндә, ул республиканың башҡа күп шифаханаларындағыға ҡарағанда аҙыраҡ.\nРадий Фәрит улы бында хәҙер инде файҙаланылмаған корпусты ла ҡараны. Бинаны ремонтлау талап ителә.\nӘбйәлилдә тағы бер йолаға нигеҙ һалынды\n– Бөгөн Башҡортостандың төрлө кимәлдәге етәксе вазифаларында 1200 – 1500 кеше эшләй. Төбәгебеҙҙә ғүмер иткән дүрт миллиондан ашыу кешенең яҙмышы, уңайлы тормош шарттары тап уларҙың хеҙмәт сифатына бәйле, – тип белдерҙе республика етәксеһе Радий Хәбиров Әбйәлил районында “Ауыл советтары манифесы”н булдырыу буйынса аҡыл һөжүме” проект сессияһын асҡанда. Сараға көньяҡ-көнсығыш төбәктәге ауыл биләмәләре һәм хакимиәттәре башлыҡтары саҡырылғайны.\n– Мин үҙ эшемдә һеҙгә таянырға теләйем, – тине Радий Фәрит улы. – Ауыл – әхлаҡи инешебеҙ, республика иҡтисадының әһәмиәтле өлөшө һәм Башҡортостандың йөрәге булған һоҡланғыс кешеләр.\nБындай семинар тәүге тапҡыр үткәрелде. Артабан ул республиканың барлыҡ төбәктәрендә уҙғарыласаҡ. Радий Хәбиров ауыл биләмәләре башлыҡтарының баһаһын, әһәмиәтен яҡшы белеүе һәм аңлауы хаҡында белдерҙе: ауыл халҡына иң яҡыны – улар.\nСеминарҙа төбәк етәксеһе Рәсәй Президенты башланғысындағы милли проекттар хаҡында һөйләне һәм уларҙы төшөндөрөүҙең мөһимлеген билдәләне. “Был – илебеҙҙе үҫтереү маҡсатында алға ҙур аҙым яһау мөмкинлеге, айырыуса социаль өлкәлә”, – тине ул.\nҮҙенсәлекле семинар милли проекттарҙың ун йүнәлеше буйынса барҙы. Уларҙың барыһы ла республика халҡының проблемаларын хәл итеүгә туранан-тура ҡағылды.\nАуыл биләмәләре башлыҡтары бындай дәрестең мөһимлеген билдәләне. “Беҙгә урындағы көнүҙәк мәсьәләләрҙе асыҡтан-асыҡ әйтеү, улар буйынса власть етәкселәренә мөрәжәғәт итеү мөмкинлеге бирелде. Бындай ҡара-ҡаршы ултырып һөйләшеүҙе тәүгә күрәбеҙ”, – тине улар.\nАвтор: Л. ДӘҮЛӘТБӘКОВА, Д. ТӘЛҒӘТОВА әҙерләне\nДмитрий Медведев баһа бирҙе 14.02.2019 // Сәйәсәт\nРәсәй Хөкүмәте Рәйесе Дмитрий Медведев Сочиҙағы Рәсәй инвестиция форумында Башҡортостан стендын...\nДепутаттар әүҙемерәк булһын ине 14.02.2019 // Сәйәсәт\nДәүләт Йыйылышы – Ҡоролтай Рәйесе Константин Толкачев Өфө ҡала Советы ултырышында ҡатнашты....\n“Россельхозбанк” менән хеҙмәттәшлек үҫә 14.02.2019 // Сәйәсәт\nСочиҙағы Рәсәй инвестиция форумында Башҡортостан Башлығы вазифаһын башҡарыусы Радий Хәбиров...\nИлдең исемен үҙгәртәбеҙ 13.02.2019 // Сәйәсәт\nФилиппин башлығы Родриго Дутерте илдең исемен "Махарлика Республикаһы" тип үҙгәртеү ихтималлағы...\nҠазанда – киңәйтелгән ултырыш 13.02.2019 // Сәйәсәт\nБашҡортостан Башлығы вазифаһын ваҡытлыса башҡарыусы Радий Хәбиров Дәүләт советының Ҡазанда Рәсәй...\n20 февралдә була... 11.02.2019 // Сәйәсәт\nРәсәй Президенты Владимир Путин шаршамбы, 20 февралдә, Федераль Йыйылышҡа 15-се Мөрәжәғәтнамә менән...\nМәҙәниәт усағына – федераль грант 08.02.2019 // Сәйәсәт\nУчалы районының Ҡунаҡбай мәҙәниәт йорто “Берҙәм Рәсәй”партияһының “Кесе Ватан мәҙәниәте“ проекты...\nЗакондар яҡшы, тик ниңә бөтәһе лә эшләмәй? 08.02.2019 // Сәйәсәт\nАуыл хужалығы фәндәре докторы, профессор Ғарифулла Япаров менән әңгәмәлә (“Крәҫтиәндең тамырына...\nТуғандарҙы ниндәй зәхмәт һуҡты? 08.02.2019 // Сәйәсәт\nСиттән бер ҡараш. Днепр ярҙарына онотҡанда бер генә юл төшһә лә, һуңғы йылдарҙа Украина, булмышыбыҙ...\nИшембайға кем етәкселек итәсәк? 07.02.2019 // Сәйәсәт\nДәүләт Йыйылышы – Ҡоролтай Секретариаты етәксеһенең хоҡуҡи мәсьәләләр буйынса урынбаҫары Азамат...\nРадий Хәбиров йоғонтоло губернаторҙар исемлегендә 05.02.2019 // Сәйәсәт\nБашҡортостан етәксеһе Радий Хәбиров быйыл ғинуарҙа Рәсәй төбәктәре башлыҡтарының йоғонто яһау...\nПартия грантына кем дәғүә итә? 05.02.2019 // Сәйәсәт\nРеспубликала “Берҙәм Рәсәй”ҙең ижтимағи әһәмиәтле проекттары конкурсына түбәнге бүлексәләрҙән 282...


8 Февраль 2011, 14:16\nУт аямайАвстралияның Көнбайыш штатында урман янғындары ҡотора. Йорттарға ут ҡабыу ҡурҡынысы тыуғас, властар Перт ҡалаһынан кешеләрҙе эвакуациялай башлаған. Хәүефһеҙлек маҡсатында бер нисә шоссе ябылған да инде.Көслө ел янғынды һүндерергә ирек бирмәй. Ут 800 гектар урманды юҡҡа сығарған. Ғинуар урталарында ла Перт ҡалаһы янында янғындар булып, уттан 2 мең гектар ер зыян күргәйне.


Мостай Кәримдең тыуыуына 95 йыл тулыуға арналған саралар\nБайрам мәшһүр әҙиптең һәйкәленә көлтә-көлтә сәскәләр һалыуҙан башланды. Шағирҙар Фәрзәнә Ғөбәйҙуллина менән Марсель Сәлимов, байрамды асып һәр әҙипкә шиғри хис менән һүҙ бирҙе.\nШағирҙар Ҡәҙим Аралбай, Ирек Кинйәбулатов, Хәсән Назар, прозаик Камил Йыһаншин бөйөк шағирға арнауҙарын уҡыны, йөрәк һүҙҙәрен әйтте.\nБайрамда ҡатнашыусыларҙы БР Дәүләт Йыйылышы – Ҡоролтай рәйесе урынбаҫары Йомабикә Ильясова, Ленин районы хакимиәте башлығы Альбина Йосопова, Яҙыусылар союзы идараһы рәйесе Наил Ғәйетбаев ҡотланы.\nСаҡ һәм Суҡ\nИке мең ун икенсе йылдың бер ҡояшлы, матур июнь айы көнө. Телефон шылтыраны. Ҡалала йәшәгән ауылдашым Рәсимә апай икән. Ҡалала абыстай булып йөрөй, абруйлы кеше. Аятта уны тыңлағаным бар: белемле, матур уҡый, вәғәздәрен дә килештереп һөйләй белә. Был, ғәҙәтенсә, итәғәтле генә итеп минең хәл-әхүәлде һорашып алғас:\n– Ҡара әле, көртмәле өлгөргән, тинеләр. Әйҙә, ауылға ҡайтып йыйып киләйек. Көндәр ҙә бик матур тора, гел улай тормаҫ. Көртмәле табылһа, йыйырбыҙ, юҡ икән, тәбиғәт хозурлығында бер рәхәтләнеп йөрөп ҡайтырбыҙ.\n– Ә беҙҙе кем алып бара һуң анау хәтле ергә?\nФән тарихында академик, медицина фәндәре докторы, профессор, РСФСР-ҙың һәм БАССР-ҙың атҡаҙанған табибы, Рәсәй Федерацияһының һәм Башҡортостандың\nҠышҡы иртә. Гүйә, нурға тулып,\nАп-аҡ ҡар ҡапланы ер өҫтөн.\nТәбиғәт тын ҡалды. Бар тирә-яҡ\nБулмышында тапты үҙ төҫөн.\nБишектәге сабый серемеләй,\nБөркәнгәндәй йомшаҡ юрғанды,\nБалаҫ шикелле аҡ ҡына томан\nАлатау һырты буйлап тарала.\nАҫтан тәгәрләп, ялбыр йомғаҡтар\nКүктә асыла, үргә аға ла.\nКөҙгө эңерҙең һалҡын ямғыры\nТоманға урай тауҙар сылбырын.


Юмор » Страница 5 » "Йәшлек" гәзите\nГазета "Йәшлек" » Әҙәбиәт » Юмор » Страница 5\nҮәт, ҡыҙыҡ! (23.03.2018)\nӘҙәбиәт / Юмор // 26-03-2018, 11:48\nМәктәп директоры урамда йөрөгән пингвинды күреп ҡалған да, Иректе саҡырып:\n– Был аҙашҡан ҡошто зоопаркка алып бар, – тигән. Икенсе көндө ни күрһен, пингвин тағы ла мәктәп янында йөрөп ята икән. Директор, асыуланып:\n– Ирек, мин бит һиңә пингвинды зоопаркка алып барырға ҡушҡайным!\n– Зоопаркта булдыҡ инде… Хәҙер уның киноға барғыһы килә…...\nҮәт, ҡыҙыҡ! (16.03.2018)\nӘҙәбиәт / Юмор // 20-03-2018, 08:00\nИр «Ашығыс ярҙам»ға шылтырата.\n– Балыҡ ҡыҙҙырғайныҡ. Ҡатынымдың тамағына һөйәге торҙо шикелле. Мине әрләп булаша ине. Әле һүҙ ҙә әйтә алмай, ғырылдап тик ултыра…\n– Хәҙер барып етәбеҙ!\n– Ул тиклем ҡабаланмаһағыҙ ҙа була, иртәгә килһәгеҙ ҙә ярар, бисәнең асыуы ла баҫыла төшөр…...\nӘҙәбиәт / Юмор // 12-03-2018, 11:03\nИке дуҫ осраша. Береһе зарлана:\n– Был ҡатын менән башҡаса йәшәй алмайым. Һәр көн һайын: «аҡса бир» ҙә «аҡса бир».\n– Уға ниңә шул тиклем аҡса кәрәк?\n– Белмәйем. Биреп ҡарағаным юҡ.\n– Доктор, ҡатынымдың тауышы юғалды. Нимә эшләргә икән?\n– Ә һин төнгө cәғәт өстә ҡайтып ҡара.\n– Ҡурҡыныс хәл тыуғанда руль артындағы ҡатын-ҡыҙ нимә эшләй?\n– Руль артына йәшенә.\nҮәт, ҡыҙыҡ! (2.03.2018)\nӘҙәбиәт / Юмор // 5-03-2018, 12:12\n– Ағай, был һыйыр нисә литр һөт бирә?\n– Бер литр ҙа бирмәй.\n– Улай булғас, ниңә уны тотаһығыҙ?\n– Үгеҙ булғанға.\nӘҙәбиәт / Юмор // 4-03-2018, 09:00\nКешеләр тураһында бик күп мәҙәк хәлде бәйән итергә мөмкин. Ә был юлы һеҙгә үҙебеҙҙең һыйырыбыҙ тураһында һөйләргә булдым. Бигерәк легендар булды Зойкабыҙ. Мал-тыуар бик аҡыллы, тип кеше һөйләгәненә ышанмаҫ инем, әгәр ҙә үҙебеҙҙең баштан үтмәһә....\nӘҙәбиәт / Юмор // 28-02-2018, 08:00\nҮәт, ҡыҙыҡ! (23.02.2018)\nӘҙәбиәт / Юмор // 26-02-2018, 12:45\nКәләш кейәүенән һорай икән:\n– Ә һин ашарға бешерә беләһеңме һуң?\n– Ашарға беләм, бешерергә – юҡ…...


Өфөлә «Егеттәр балы»нда реалити-шоу еңеүсеһе башҡорт тоҡомло ат менән бүләкләнә // Мәҙәниәт | новости башинформ.рф\n14:30, 3 декабря 2020 Мәҙәниәт\nӨфөлә Башҡортостан юлдаш телевидениеһында барған «7 егет» проектының финалы – «Егеттәр балы» була. Тамашасыларҙы проект геройҙары, шулай уҡ егеттәрҙе төрлө һөнәргә өйрәткән оҫталар, эстрада йондоҙҙары, республиканың билдәле йәмәғәт эшмәкәрҙәре ҡатнашлығында шоу-программа көтә.\nРеалити-шоу еңеүсеһе башҡорт тоҡомло ат менән бүләкләнә. Уның исеме бал ваҡытында билдәле була. Ойоштороусыларҙың махсус наградаһы – тамашасылар һөйөүе призы ла бар. Каналдың рәсми сәхифәһендә һәр кем үҙенә оҡшаған ҡатнашыусы өсөн тауыш бирергә мөмкин. Реалити-шоуҙың иң күп тауыш йыйған геройы «Тамашасылар һөйөүе призы» номинацияһында еңеүсе тип иғлан ителә.\n«Егеттәр балы» Яңы йыл төнөндә Башҡортостан юлдаш телеканалында күрһәтелә. Алып барыусылар – Лилиә Сирбаева һәм Ильяс Ҡарабулатов.\n2019 йылда Башҡортостан юлдаш телевидениеһында һәм Ҡурай-ТВ каналында халыҡ кәсептәрен пропагандалауға һәм үҫтереүгә йүнәлтелгән «7 егет» реалити-шоуы башланды. Проект тамашасыларҙа ла, йәмәғәт эшмәкәрҙәрендә лә ҙур ҡыҙыҡһыныу тыуҙырҙы. 2020 йылда «7 егет» реалити-шоуының икенсе миҙгеле старт алды, уның геройҙары ике аҙна эсендә халыҡ кәсептәренең 13 төрөн үҙләштерҙе, улар араһында – быйма баҫыу, арҡан ишеү, музыка ҡоралдары эшләү. Ҡатнашыусылар баһалап бөткөһөҙ тәжрибә туплауҙан тыш, бик күп тамашасыларҙың йөрәген яулап өлгөрҙө.


Владимир Путин «Егерме төркөмө» саммиттарында ҡатнашыусыларҙы Өфөлә БРИКС саммиттарына саҡырҙы // Сәйәсәт | новости башинформ.рф\nВладимир Путин «Егерме төркөмө» саммиттарында ҡатнашыусыларҙы Өфөлә БРИКС саммиттарына саҡырҙы\n14:52, 17 ноября 2014 Сәйәсәт\nАвстралияла «Егерме төркөмө» саммиттары башланыр алдынан БРИКС дәүләттәре һәм башлыҡтарының осрашыуы уҙҙы, унда Рәсәй Президенты Владимир Путин, Бразилия Президенты Дилма Роуссефф, Ҡытай Халыҡ Республикаһы Рәйесе Си Цзиньпин, Һиндостан Премьер-министры Нарендра Моди, Көньяҡ-Африка Республикаһы Президенты Джейкоб Зума ҡатнаштылар.\n— Хөрмәтле хеҙмәттәштәр, дуҫтар! — тип мөрәжәғәт итте йыйылғандарға Владимир Путин. — «Егерме төркөмө» сиктәрендә осрашыуыбыҙ бик файҙалы һәм мөһим тип иҫәпләйем, сөнки ул ғәйәт ҙур мәғлүмәт ағымында, әүҙем үҫешеүсән иҡтисадтарҙың ҡыҙыҡһыныуын иҫәпкә алып, донъя сауҙаһы, донъя финанстарының торошо хаҡында, донъя иҡтисадындағы хәлде яҡшыртыу өсөн нисек бергәләп эшләү кәрәклеге тураһында ҡараштарыбыҙҙа йүнәлеш алырға мөмкинлек бирә.\nШул юҫыҡтан билдәләп үтәһем килә, БРИКС-та үҙ финанс институттарын булдырыу буйынса хәлдәр уңышлы үтәлә. Бразилия Президенты Дилма Роуссефф ханым яңы ғына шуның хаҡта хәтергә алды. Форталезда саммитта ойошторолған Үҫеш банкын һәм Шартлы валюта резервтары пулын булдырыу тамамлана. Уларҙың капиталаның дөйөм күләме ярайһы уҡ – 200 миллиард доллар. Шулай итеп, глобаль иҡтисадта көрсөк хәле килеп тыуған осраҡта, милли капитал баҙарын тотороҡландырырға һәләтле беҙҙең дөйөм механизмдар барлыҡҡа киләсәк. Өҫтәүенә, күмәкләп кредит биреү өсөн яңы мөмкинлектәр сауҙа һәм инвестиция бәйләнештәрен киңәйтергә тәьҫир итәсәк.\nШуныһы мөһим, «бишлектә» ҡатнашыусылар араһындағы үҙ-ара эшмәкәрлек башҡа йүнәлештәр буйынса ла нығына. Сәнәғәт һәм технологик кооперацияһы һөҙөмтәлерәк була башланы. Энергетика, файҙалы ҡаҙылма байлыҡтары сығарыу һәм эшкәртеү, агроиндустрия, юғары технологиялар кеүек өлкәләрҙә яңы уртаҡ проекттар барлыҡҡа килә. Халыҡ-ара мәғлүмәт именлеге мәсьәләләре буйынса дөйөм ҡараштан сығып эш итәбеҙ, һаулыҡ һаҡлау, мәғариф һәм фәнде үҫтереүҙә киҫкен социаль проблемаларҙы хәл итеүҙә тәжрибә уртаҡлашабыҙ.\nХөрмәтле дуҫтар һәм хеҙмәттәштәр. Киләһе йылдың апреленән алып БРИКС-та рәйеслек Рәсәйгә күсә. Берҙәмләшеүебеҙ сиктәрендә беҙҙең тырышлыҡ хеҙмәттәшлекте артабан киңәйтеүгә йүнәлтеләсәк. Рәсәй яғы иҡтисади уҙаҡташлыҡ стратегияһы һәм инвестиция хеҙмәттәшлегенең «юл картаһы» проекттарын әҙерләй. Һеҙҙе барығыҙҙы ла киләһе йылдың 8-9 июлендә Рәсәйҙең Өфө ҡалаһына уртаҡ эш өсөн саҡырам. Был сараға күмәкләп әҙерләнәсәкбеҙ.


Республикала «комендант сәғәте» бер сәғәткә оҙайтыла // Йәмғиәт | новости башинформ.рф\n11:48, 18 февраля 2020 Йәмғиәт\nРеспубликала «комендант сәғәте» бер сәғәткә оҙайтыла Фото: «Башинформ» мәғлүмәт агентлығы\nЙәйге осорҙа балалар өсөн комендант сәғәте бер сәғәткә оҙайтыла. Башҡортостан Дәүләт Йыйылышы депутаттары 27 февралдә парламенттың пленар ултырышында «Республикала бала хоҡуҡтарының төп гарантиялары тураһында» Башҡортостан Законының 1-се статьяһына үҙгәрештәр ҡабул итергә йыйына. Ғәмәлдәге ҡануниәткә ярашлы, 17 йәшкә тиклемге балаларға 1 майҙан 30 сентябргә хәтлем төнгө сәғәт 12-нән таңғы 6-ға тиклем йәмәғәт урындарында ата-әсәһеҙ йөрөргә ярамай.\nДепутаттар был осорҙо бер сәғәткә – киске 11-ҙән таңғы 6-ға ҡәҙәр оҙайтырға тәҡдим итә. Башҡа осорҙа «комендант сәғәте» үҙгәрешһеҙ ҡала – киске сәғәт 10-дан таңғы 6-ға тиклем. Башҡортостан Дәүләт Йыйылышы рәйесе Константин Толкачев һүҙҙәренсә, федераль ҡануниәттә «комендант сәғәте» йыл дауамында киске сәғәт 10-дан таңғы 6-ға ҡәҙәр билдәләнгән. Төбәктәр, миҙгел һәм климат шарттарын иҫәпкә алып, ваҡытты үҙҙәре билдәләргә хоҡуҡлы. Башҡортостанда был хоҡуҡ йәйге осорҙа комендант сәғәтен ике сәғәткә ҡыҫҡартыу юлы менән тормошҡа ашырылды.\n«Ләкин бер нисә йыл элек йәйге ваҡыттан баш тарттыҡ. Йәй көнө иртә ҡараңғы төшә башланы. Шуға бәйле «комендант сәғәте»н төнгө 12-лә түгел, ә 11-ҙә башлау маҡсатлы ярашлы, – тип иҫәпләй Константин Толкачев. – Бынан тыш, уҡытыусыларҙан, ата-әсәләр берләшмәһенән, хоҡуҡ һаҡлаусыларҙан уны оҙайтыу тураһында үтенестәр килде».\nКонстантин Толкачев фекеренсә, был ҡарар үҙенең һөҙөмтәле булыуын раҫланы. Бәлиғ булмағандар араһында енәйәтселек кәмей. Республика биләмәһендә урынлашҡан ике балалар колонияһының береһе ябылды, икенсеһен ябыу тураһында мәсьәлә ҡарала.\nТеги: комендант сәғәте


«Киске Өфө» гәзитенең сайты - №13, 27 март - 2 апрель 2021 - Информационные страницы\n№13, 27 март - 2 апрель 2021\nУЙЫНДА НИМӘ -\n"Минең көләмәстәремдең асылы шунда - кешеләргә дөрөҫөн әйтәм. Иң көлкөлө шаяртыу был", - тигән Бернард Шоу. Ә бына тормоштағы күренештәргә ҡарата балалар күҙлегенән сығып бағыу, улар теленән дөрөҫлөктө ишетеү ни тиклем ҡыҙыҡ та, көлкө лә булыуын ошо көндәрҙә баш ҡалала үткән "Шаяниум - 2021" шаяндар һәм тапҡырҙар конкурсының финал уйындарына барыусы ҡала халҡы үҙе шаһит булды.\nУн туғыҙынсы тапҡыр үткәрелгән "Шаяниум" шаяндар һәм тапҡырҙар конкурсының район этаптарында йәмғеһе 32, ҡала этабында 16 команда үҙ-ара көс һынашҡан. Ә инде финал уйындарында ярыштың бөтә этаптарында ла уңышлы сығыш яһаусы 14 команда ҡатнашты. Улар "Һаулыҡ һәм әүҙем ғүмер оҙайлығы" йылы уҙғарылыуға арнап, "Хәрәкәттә - бәрәкәт" темаһына шаяртты һәм юмористик видеолар - вайндар күрһәтте.\nУҠЫТЫУСЫЛАРҒА РӘХМӘТЛЕ БУЛАЙЫҠ!\nБылтырҙан индерелгән яңылыҡ - милли кейемде презентациялау конкурстың иң күркәм этабы булды. Быйыл уны конкурсанттар үҙҙәренсә асты, бер-береһен һис ҡабатламаған сығыштар ҡарап ҡыуандыҡ.\n"ТОҠ ЭСЕНДӘГЕ БЕСӘЙ" ХАҠЫНДА ФӘЛСӘФӘ\n"Һөйөү" тигән нәмә борон бөтөнләйгә булмағанмы икән әллә? Ғөмүмән, ундай нәмә донъяла бармы? Булған хәлдә, мөхәббәтле никах менән ҡауышҡандарҙың да яртыһынан күбеһе ни өсөн ҡабаттан айырылыша һуң?..\nГЕНЕРАЛ ЯҘМЫШЫ: ХАДЖИ-ӘХМӘТ ИШБУЛАТОВ\n1917 йылда Ваҡытлы Хөкүмәт тарафынан ойошторолған Бөтөн Рәсәй ауыл хужалығын иҫәпкә алыу ведомостарында Хаджи-Әхмәт Ишбулатовтың милләте башҡорт тип теркәлгән, аҫабалығы (вотчинник) ла күрһәтелгән.\nЭШҠЫУАР БУЛЫУ ЕҢЕЛМЕ?\nҺатыуға сыҡҡанда ҡулығыҙҙа шәхси хужалыҡ тураһында мәғлүмәт күрһәтелгән белешмә булырға тейеш. Ошо белешмә нигеҙендә баҙар хакимиәтенән һатыуға рөхсәт ҡағыҙы алына.\nБАШҠОРТ ХАЛҠЫН ҮҪТЕРЕҮ ОШО ДОКУМЕНТТЫҢ НИГЕҘЕНӘ ҺАЛЫНҒАН\n"Исторический Башҡортостан", "Башкирия" башҡортса нисек була? Тәржемәселәр барыһын да Башҡортостан тип ала ла ҡуя. Башҡортостан - ул Башҡортостан Республикаһы. Ә Башкирия - ул киңерәк мәғәнәлә ҡулланыла, ул Тарихи Башҡортостан. Шуға күрә, оҙаҡ фекер алышҡандан һуң Башҡорт иле тигән һүҙбәйләнеш индерҙек.\nКеҫәһенә ҡулын тығып уйға ҡалды. Бармаҡтары кеҫә төбөнән кисәге ҡаҙаҡты эҙләп тапты. Шуның менән ер стенаны тырнарға тотондо. Асығыуы, һыуһауы үҙәгенә үтте . Селәү ҙә юҡ, исмаһам. Ҡабыр ҙа йотор ине.\nУРАЛТАУҒА ҠОТ ҠАЙТАРЫР САЛАУАТ!\nДәүләтҡужаны һуғыш яраһы бик ҡаҡшата, күҙендә тороп ҡалған тимер ярсығы һыҙлап ыҙалата, уның бөтә шатлығы улы Салауат менән ҡыҙы Ғәлиә булһа, бөтә ғорурлығы - башҡортлоғо һәм яугир-фронтовик булыуы.\nРәсил Мөхәмәтйәнов ғәйнә башҡорттары һөйләше үҙенсәлектәренә туҡталып, билдәле ғалим, фольклорсы Әхмәт Сөләймәновтың: "Һинең телең башҡорт теле, уның үҙенсәлеген һаҡларға кәрәк", - тиеүен билдәләп үтте.\nБЕР ҺАПҠА ҺАПЛАНЫП...\nСтәрлетамаҡ ҡалаһы ағинәйҙәре йыл һайын үткәрә торған Балан байрамында булдым мин. Улар өсөнсө мәртәбә генә йыйылһалар ҙа, үҙҙәрен тулыһынса "балан батшалары" кеүек тоя: балан ашайҙар, балан эсәләр, баланды ҡушып йырлайҙар һәм шиғыр һөйләйҙәр, хатта балан ҡалпағы кейеп бейеп күрһәттеләр...\nДИМСЕ ДИҢГЕҘ КИСТЕРӘ\nҮҙ еребеҙҙә эш булмағанлыҡтан, аҡса эшләйем тип, күп кенә ир-егеттәр сит яҡтарға сығып китә. Ҡатын менән ир бер-береһенән айырылып торорға мәжбүр була, балалар ҙа атай терәген, арҡаһын тойоп үҫеүҙән мәхрүм ҡала.


Матур шиғыр тормошҡа дәрт уята » Башҡортостан гәзите\n"Башҡортостан гәзите" » Мәҙәниәт һәм әҙәбиәт » Матур шиғыр тормошҡа дәрт уята\nМатур шиғыр тормошҡа дәрт уята 15.05.2018 // Мәҙәниәт һәм әҙәбиәт\nМатур шиғыр, фәһемле шиғыр. Ундай ижадты уҡыған һайын уҡығы, тыңлаған һайын тыңлағы килә. Баҡтиһәң, шиғырҙарҙан төҙөлгән тамаша ла үҙе бер тыңлап туйғыһыҙ моңло концерт кеүек. Тик уны матур итеп ойоштора белеү кәрәк икән. Шулар хаҡында уйланып ултырҙым Бурлы мәҙәниәт йортонда үткән “Йөрәк һүҙе” шиғриәт бәйгеһендә.\nУҙған быуаттың 90-сы йылдарында Өфөлә шиғриәт кисәләре гөрләп үтә торғайны. Хәтеремдә, Башҡортостандың халыҡ шағиры Әнғәм Атнабайҙың “Нефтселәр” мәҙәниәт һарайында уҙған кисәһендә залда, халыҡ әйтмешләй, алма төшөрлөк тә урын юҡ ине. Бәғзе бер мәҙәни сараларҙы яртыһынан уҡ ташлап ҡайта башлаһалар, ул көндә тамаша тамамланғас та халыҡ таралырға ашыҡманы.\nЭйе, матур шиғыр тормошҡа дәрт уята, көс бирә. Үкенескә ҡаршы, һуңғы йылдарҙа бындай кисәләр онотола башлағайны, ярай әле былтыр “Йөрәк һүҙе” телевизион проекты тормошҡа ашырылып, халыҡ күңелендә йылы хуплау тапты.\n– Республикала иғлан ителгән Ғаилә йылына арнала был сара, – тип сәләмләне Бурлы урта мәктәбе директоры Рауил Солтанморатов. – Шағир Рәшит Назаров әйткәнсә, күкрәктән урғылып сыҡҡан иң изге, иң саф һүҙҙәребеҙҙе дуҫтарыбыҙға, яҡындарыбыҙға, һөйгәндәребеҙгә әйтергә йыйылдыҡ беҙ.\nШиғри бәйгеләрҙә башлыса сәнғәт, әҙәбиәт кешеләре ҡатнашһа, бында иһә төрлө һөнәр эйәләре – ауыл хужалығы хеҙмәткәре, уҡытыусылар, балалар сығышынан матур бер гөлләмә хасил булды. Иң беренсе булып сәхнәгә күтәрелгән Ҡорманғоловтар Байымбәт ауылында йәшәй. Ғаилә башлығы Марат Әбүбәкер улы “Урожай” крәҫтиән хужалығында малсы, әсәйҙәре Дилбәр Шамил ҡыҙы Байымбәт балалар баҡсаһында тәрбиәсе булып эшләй. Ҡыҙҙары Наҙгөл – алтынсы, улдары Динар дүртенсе класта Бурлы мәктәбендә яҡшы билдәләргә генә уҡый. Бәләкәстәре Марсель балалар баҡсаһына йөрөй. Буш ваҡытта күмәкләшеп башҡортса тапшырыуҙар ҡарайҙар. Йәй көнө малайҙар атайҙары менән балыҡҡа йөрөргә, ә Наҙгөл әсәһе менән бешеренергә ярата. Ата-әсә эштә булғанда, балалар барлыҡ йорт эштәрен бөтөрөп ҡуя.\nҠормантау ауылынан әсәле-ҡыҙлы Ләйсән менән Ангелина Долиналар Башҡортостандың халыҡ шағиры Рәми Ғариповтың “Яндырылған хат” тигән поэмаһын тетрәндергес итеп һөйләп, залдағыларҙы дәһшәтле һуғыш йылдарына алып ҡайтты. Был мәлдә һәр кем күңеленән, Аллаға шөкөр, тыныс заманда йәшәйбеҙ, ҡабаттан һуғыш була күрмәһен, тип теләгәндер, моғайын.\n– Мин үҙем күп балалы ғаиләлә үҫтем. Ағайҙарым һәм туғандарым барыһы ла малайҙар булғас, минең өсөн ике ҡыҙым булыуы – оло бәхет, – ти Ләйсән Әҡсән ҡыҙы.\nОло ҡыҙҙары Әҙилә – Башҡорт дәүләт университеты студенты. Сит телдәр өйрәнеү менән мауыға, ҡул эштәре менән шөғөлләнә, шиғыр һөйләргә ярата. Кесе ҡыҙҙары Ангелина – шуҡ, үҙ һүҙендә тора торған ҡыҙ. “Атайыбыҙ Александр – беҙгә терәк, кәрәк кеше. Ул беҙҙең барыбыҙҙы ла ярата!” – ти ҡыҙҙар.\nДарина менән Карина Мөхәмәтйәровалар – Яугилде мәктәбенең икенсе класс уҡыусылары. Бәләкәй саҡтан илгәҙәк, зирәк һәм алсаҡ ҡыҙҙар балалар баҡсаһынан уҡ төрлө сараларҙа, конкурстарҙа ҡатнашып тора. Мәктәптә уларҙың яратҡан дәрестәре – музыка, технология, физкультура. Ҡыҙҙарҙы үҫтерешергә, тәрбиәләргә уларҙың өләсәһе һәм олатаһы ярҙам итә, төрлө ҡул эштәренә өйрәтәләр. Бөгөнгө бәйгелә лә улар өләсәйҙәре Рүзилә апай менән ҡатнашты. Ҡыҙҙар ауылдашы Кәрим Булаттың өләсәйгә арналған, Рүзилә апай иһә Рәмил Сурағолдоң “Ейәндәр” тигән шиғырын һөйләне.\nФәрғәт Ғәлин – районда билдәле кеше. Уның шиғырҙары, юмористик хикәйәләре төрлө баҫмаларҙа әленән-әле донъя күреп тора. Татыу, берҙәм ғаилә ауылда, районда үткәрелгән сараларҙа әүҙем ҡатнашып, призлы урындар яулай. Бәхетле олатай балалары, ейән-ейәнсәрҙәре һәм ейәндәре менән сығыш яһаны.\nСарала бер шиғыр ҙа осраҡлы һайланмағайны. Ҡормантау ауылынан Тоҡомбәтовтар Кемеровола булып үткән фажиғә хаҡында бәйән иткәндә ҡайһы берәүҙәр күҙ йәштәренә төйөлдө. Йәнә Зәйнуллиндар, Суфияновтар, Ситдыҡовтар, Ғәлиевтәр, Буранғоловтар, Ишмөхәмәтовтар, Сәлимйәновтар, Сәлиховтар Мөхәрмәтовтар, Шәриповтар, Иҙрисовтар башҡарған шиғырҙарын йөрәккә етерлек итеп еткерҙе. Шулай ҙа еңеүселәрҙе билдәләгәндә Гран-приға Ғәлиндәр лайыҡ булһа, беренсе урынды – Ғәлиевтәр, икенсене – Тоҡомбәтовтар, өсөнсө урынды Долиндар алды...\n– Шиғриәт ул – тәрбиәсе, шиғриәт ул – тарих, шиғриәт ул – мөғжизәле донъя. Бөгөн ошо хикмәтле донъяла ҡатнашҡан барығыҙға ла рәхмәт әйтәм, – тип ҡотланы еңеүселәрҙе Рауил Ғәбдрәшит улы.


Башҡаланы ҡар баҫты | ГТРК «Башкортостан» - Хәбәрҙәр | 254448\n13 января 2022 — 21:56 ГТРК «Башкортостан»\nБашҡаланы ҡар баҫты\nӨфөнөң коммуналь хеҙмәттәре ҡар яуыу эҙемтәләре менән көрәшә. Быйылғы ҡыш башҡала урамдарынан ярты миллион тонна ҡар сығарылған. Быйыл ҡар былтырғыға ҡарағанда ике тапҡырға күберәк. Өфөләге берҙән бер ҡар иретеү пункты тулы ҡеүәтенә эшләй. Бында тәүлегенә бер мең тоннанан ашыу ҡар иретә. Ҡарҙы иретеү барышында сүп-сар һәм ҡом айырыла, һөҙөмтәлә канализация коллекторҙары бысранмай һәм тығылмай. Иретеү пунктынан тыш, ҡалала ҡар сығарыу өсөн ҡулайлаштырылған ете махсус полигон да бар. Өфөнөң һәр районында үҙ полигоны. Эш ҡар яуа башлағас та, октябрь-ноябрь айында уҡ башлана ла һуңғы яҙға тиклем дауам итә, ти Өфөнөң коммуналь хужалыҡ хеҙмәткәрҙәре. Статистика мәғлүмәттәре буйынса, Өфөлә ҡар былтырғыға ҡарағанда ике тапҡырға күберәк яуған. Шуға күрә, коммуналь хеҙмәттәр көсөргәнешле режимда эшләһә лә, юлдарҙы таҙартып өлгөрмәй. Дим районының был полигонына ғына көнөнә алтмыш КАМАЗ ҡар бушатыла. Былтырғы менән сағыштырғанда иһә ун мең кубҡа күберәк, ти белгестәр. Башҡортостан синоптиктары ғинуар аҙаҡтарында, февралдә лә күпләп ҡар яуыуы тураһында иҫкәртә. Шуға ла торлаҡ-коммуналь хужалығы хеҙмәткәрҙәренә артабан да көсөргәнешле режимда эшләргә тура килсәк.


24 февраль — Башҡорт Википедияһы\n24 февраль Викимилектә\n24 февраль — григориан стиле буйынса йылдың 55-се көнө. Йыл аҙағына тиклем 310 көн ҡала (кәбисә йылында 311).\nЕр: Лотереяның тыуған көнө.\nАҠШ: Кукуруза күмәсе көнө.\nМексика: Флаг көнө.\nПарагвай: Ҡатын-ҡыҙҙар көнө.\nТаиланд: Артистар көнө.\nЭстония: Бойондороҡһоҙлоҡ көнө.\nӘрмәнстан: Изге эштәр һәм милли бурыс көнө.\nИран: Инженерҙар көнө.\n1466: Брюггела (Бельгия) билдәле булғандарҙан иң тәүге лотерея үткәрелә, ойоштороусыһы рәссам Ян ван Эйктың тол ҡатыны була.\n1582: Рим Папаһы Григорий XIII үҙенең Inter gravissimas буллаһы менән йыл иҫәбен реформалау һәм Григориан календарын индереү тураһында иғлан итә.\n1852: Николай Гоголь «Үле йәндәр»енең икенсе томын яндыра.\n1881: Рәсәй һәм Ҡытай араһында Петербург килешеүе төҙөлә.\n1902: Дискалы тормозға патент алына.\n1910: Швецияла «Мальмё» футбол клубы ойошторола.\n1920: «Башҡортостан уҡытыусыhы» журналының беренсе һаны донъя күрә.\n1938: Oral-B компанияһы донъяла тәүге нейлон сүсле теш щеткаһы сығара.\n1942: «Америка тауышы» радиостанцияһы тәүге тапҡыр эфирға сыға.\n1955: Бағдадта Ираҡ һәм Төркиә араһында килешеү төҙөлә (Бағдад пакты), һуңынан уға Бөйөк Британия, Иран, Пакистан ҡушыла.\n1961: Парижда Орли аэропорты тантаналы асыла.\n1973: СССР Үҙәк телевидениеһының «Очевидное — невероятное» тапшырыуы тәүге тапҡыр эфирға сыға.\n1976: Мәскәүҙә КПСС-тың XXV съезы эш башлай.\n1983: РСФСР Мәҙәниәт министрлығы Өфөлә хәҙерге Рудольф Нуриев исемендәге Башҡорт хореография колледжын асыу тураһында ҡарар ҡабул итә.\n1985: СССР-ҙа союздаш һәм автономиялы республикаларҙың Юғары Советтарына һәм барлыҡ урындағы Советтарға халыҡ депутаттары һуңғы тапҡыр һайлана.\nҒайсин Салауат Мөхтәр улы (1940), элемтә тармағы ветераны, йәмәғәтсе. 1992—2011 йылдарҙа «Башинформсвязь» йәмғиәтенең генераль директоры. Башҡорт АССР-ының 12-се саҡырылыш Юғары Советы депутаты, Башҡортостан Республикаһының I—IV саҡырылыш Дәүләт Йыйылышы — Ҡоролтай депутаты. Рәсәй Федерацияһының (1991) һәм Башҡорт АССР-ының (1977) атҡаҙанған элемтәсеһе. «Почёт Билдәһе» (1981), Почёт (2010), «Башҡортостан Республикаһында күрһәткән хеҙмәттәре өсөн» һәм Салауат Юлаев (2002) ордендары кавалеры.\nУрманов Зинфир Нәғимйән улы (1940), хеҙмәт ветераны, проект ойошмаларының элекке етәксеһе. Башҡортостан Республикаһының атҡаҙанған төҙөүсеһе (2000).\nКраснов Александр Владимирович (1950), хужалыҡ эшмәкәре. Өфөләге «Молния» ғилми-производство предприятиеһының генераль директор урынбаҫары – баш конструкторы. Башҡортостан Республикаһының атҡаҙанған машина эшләүсеһе (2000), II дәрәжә «Ватан алдындағы хеҙмәттәре өсөн» (2002) һәм Почёт ордендары кавалеры.\nБайков Виталий Әнүәр улы (1955), ғалим-математик. 1982 йылдан Өфө авиация институты һәм Өфө дәүләт авиация техник университеты уҡытыусыһы, шул иҫәптән 1998 йылдан математика кафедраһы мөдире, бер үк ваҡытта 2005 йылдан «РН—Уфа НИПИ нефть» ойошмаһының генераль директор урынбаҫары. Физика-математика фәндәре докторы (1991), профессор (1992). Башҡортостан Республикаһының атҡаҙанған фән эшмәкәре (1997).\nМихаил Старостин (1955), спортсы. Спидвей буйынса СССР‑ҙың халыҡ‑ара класлы спорт мастеры (1976), Рәсәйҙең атҡаҙанған спорт мастеры (2002). Башҡортостан Республикаһының күренекле спортсыһы (1997).\nБейешев Әхмәт Әлмөхәмәт улы (1896—27.09.1937), дәүләт һәм йәмәғәт эшмәкәре, Башҡорт милли хəрəкəтендә ҡатнашыусы һәм уның идеологы, Башҡорт ғәскәрен ойоштороусыларҙың береһе, РКП(б)-ның Башҡортостан өлкә комитеты политсекретары, 1920—1921 йылдарҙа Башҡорт АССР-ы Халыҡ Комиссарҙары Советы Рәйесе. Сәйәси золом ҡорбаны.\nӘхмәров Ғәбит Абдулла улы (1921—11.04.1996), Бөйөк Ватан һуғышы яугиры, 16-сы гвардия Чернигов кавалерия дивизияһының взвод командиры ярҙамсыһы, гвардия өлкән сержанты. Советтар Союзы Геройы (1944).\nАбдуллина Фирүзә Дәүләтша ҡыҙы (1961), ветеран-уҡытыусы, шағир. 2017 йылдан Рәсәй Федерацияһы һәм Башҡортостан Республикаһының Яҙыусылар союздары ағзаһы.\nГаврикова Раиса Павловна (1932), һаулыҡ һаҡлау өлкәһе ветераны. Яңауыл үҙәк район дауаханаһының клиник лабораторияһы лаборанты. Хеҙмәт Ҡыҙыл Байраҡ ордены кавалеры. Сығышы менән ошо райондан.\nСурин Рамазан Әүхәҙи улы (1932—2019), ауыл хужалығы алдынғыһы. Хәйбулла районы «Һаҡмар» колхозының элекке механизаторы. 3-сө дәрәжә Хеҙмәт Даны ордены кавалеры. Сығышы менән ошо райондан.\nБайморатов Вәли Ғәбит улы (1942), матбуғат ветераны, журналист. 1985—2002 йылдарҙа Күгәрсен район гәзите мөхәррире. 1986 йылдан СССР Журналистар союзы ағзаһы. Башҡортостан Республикаһының атҡаҙанған мәҙәниәт хеҙмәткәре (1992), райондың Шәһит Хоҙайбирҙин исемендәге журналистар премияһы лауреаты. Сығышы менән ошо райондың Тирмән ауылынан.\nРәхимов Рәйес Сәйетғәле улы (1942), юғары мәктәп ветераны, ғалим-инженер-механик. 1970 йылдан хәҙерге Силәбе аграр университеты уҡытыусыһы, шул иҫәптән 1993—2013 йылдарҙа ер эшкәртеү һәм сәсеү машиналары кафедраһы мөдире, бер үк ваҡытта 2002—2008 йылдарҙа һынауҙар буйынса проректор һәм 2002—2005 йылдарҙа Силәбе ҡалаһындағы Урал ауыл хужалығы техникаһын һынау үҙәге директоры. Аграр белем академияһы академигы (1995), техник фәндәр докторы (1990), профессор (1992). Рәсәй юғары мәктәбенең атҡаҙанған хеҙмәткәре (2002).\nҠазыханова Азалия Зиннәт ҡыҙы (1952), хеҙмәт ветераны һәм малсылыҡ алдынғыһы. 1967 йылдан Балтас районы «Урал» колхозы һауынсыһы. Башҡорт АССР-ының атҡаҙанған ауыл хужалығы хеҙмәткәре (1989), 3-сө дәрәжә Хеҙмәт Даны ордены кавалеры (1982), райондың почётлы гражданы. Сығышы менән Аҫау ауылынан.\nРәхимов Дәриғәт Муллағәли улы (1952), педагогик хеҙмәт ветераны. 1996—2014 йылдарҙа Ғафури районы Красноусол башҡорт интернат-гимназияһы директоры. Башҡортостан Республикаһының атҡаҙанған уҡытыусыһы, райондың почётлы гражданы (2014).\nСурова Әлфиә Мәүлитйән ҡыҙы (1952), һаулыҡ һаҡлау өлкәһе ветераны, табип-хирург. 1985 йылдан Республика балалар клиник дауаханаһы хирургы, икенсе хирургия бүлеге мөдире, 1997—2009 йылдарҙа баш табиптың дауалау буйынса урынбаҫары. Башҡортостан Республикаһының атҡаҙанған табибы.\nСәғиҙуллин Рәмил Шәйҙулла улы (1952), хужалыҡ һәм муниципаль хеҙмәт ветераны. 1987—1991 йылдарҙа халыҡ депутаттарының Туймазы ҡала Советы башҡарма комитеты рәйесе урынбаҫары, рәйесе, 1999 йылдан Туймазы район хакимиәте башлығы урынбаҫары. Башҡорт АССР-ының 12-се саҡырылыш Юғары Советы депутаты.\nЧунин Евгений Петрович (1919—18.11.1998), ғалим-селекционер. Ауыл хужалығы фәндәре кандидаты (1970). Башҡортостан Республикаһының атҡаҙанған ауыл хужалығы хеҙмәткәре (1996). Бөйөк Ватан һуғышында һәм 1945 йылдағы совет-япон һуғышында ҡатнашыусы. Сығышы менән хәҙерге Башҡортостан Республикаһының Ғафури районы Петропавловка ауылынан.\nӘхмәров Ғәбит Абдулла улы (1924—11.04.1996), Бөйөк Ватан һуғышында ҡатнашҡан яугир, 16-сы гвардия Чернигов кавалерия дивизияһының взвод командиры ярҙамсыһы, гвардия өлкән сержанты. Советтар Союзы Геройы (1944).\nШәймәрҙәнов Фәрәғәт Әхмәт улы (1929—25.08.2008), ғалим-инженер электромеханик, юғары мәктәп эшмәкәре. 1972—1998 йылдарҙа Өфө авиация институтының һәм Өфө дәүләт авиация техник университетының кафедра мөдире, 1977—1996 йылдарҙа авиация приборҙары эшләү факультеты деканы. Техник фәндәр докторы (1976), профессор (1977). Башҡорт АССР-ының атҡаҙанған фән эшмәкәре (1982), РСФСР ҙың атҡаҙанған уйлап табыусыһы (1986). Сығышы менән хәҙерге Татарстан Республикаһының Аҙнаҡай районы Салпы ауылынан.\nНикитин Пётр Иванович (1949), спортсы, тренер. Ауыр атлетика буйынса Рәсәйҙең атҡаҙанған тренеры (1996). Башҡортостан Республикаһының атҡаҙанған физик культура хеҙмәткәре (2006). Сығышы менән хәҙерге Башҡортостан Республикаһының Стәрлетамаҡ районы Покровка ауылынан.\nСтарикова Валентина Ивановна (1949), музыкант-пианист, юғары мәктәп уҡытыусыһы, доцент. Башҡортостан Республикаһының атҡаҙанған мәҙәниәт хеҙмәткәре, халыҡ-ара һәм бөтә Рәсәй конкурстары лауреаты.\nМаннапов Әлфир Ғабдулла улы (1954), ғалим-зооинженер, юғары мәктәп уҡытыусыһы. Биология фәндәре докторы (1999), профессор (1999). Башҡортостан Республикаһының атҡаҙанған фән эшмәкәре (2003), Рәсәй Федерацияһының почётлы юғары профессиональ белем биреү хеҙмәткәре (2013). Сығышы менән хәҙерге Башҡортостан Республикаһының Бүздәк районы Иҫке Боғаҙы ауылынан.\nХисамова Ғәлиә Ғилмулла ҡыҙы (1954), ғалим-тел белгесе, 1981 йылдан Башҡорт дәүләт университеты уҡытыусыһы. Филология фәндәре докторы (2010). Башҡортостан Республикаһының мәғариф отличнигы (2001), Рәсәй Федерацияһының почётлы мәғариф өлкәһе хеҙмәткәре (2017). Сығышы менән хәҙерге Түбәнге Новгород өлкәһе Саров ҡалаһынан.\nИбраев Рәшит Әхмәтзыя улы (1959), ғалим-математик, океандағы физик процесстарҙы математик моделләштереү өлкәһендәге белгес, юғары мәктәп уҡытыусыһы. Рәсәй Фәндәр Академияһының мөхбир ағзаһы (2008), физика-математика фәндәре докторы (2002), профессор (2008).\n1875: Александр Гадд, Рәсәй империяһы хәрби эшмәкәре, контр-адмирал.\n1895: Всеволод Иванов, СССР яҙыусыһы.\n1930: Григорий Чапкис, СССР һәм Украина бейеүсеһе, хореограф, Украинаның халыҡ артисы (2010).\n1939: Кукушин Вадим Сергеевич, СССР һәм Рәсәйҙең ғалим-педагогы.\n1956: Джудит Батлер, Америка Ҡушма Штаттары философы.\n24 февралдә вафат булғандар\n1971: Биктимеров Сәлмән Ғәлиәхмәт улы, Бөйөк Ватан һуғышында ҡатнашыусы, Советтар Союзы Геройы (1944).\n2003: Вәлиева Баныу Нурғәли ҡыҙы, РСФСР-ҙың (1955) һәм БАССР-ҙың (1947) халыҡ артисы.\nhttps://ba.wikipedia.org/w/index.php?title=24_февраль&oldid=1111323 ҡабул ителгән\nБыл бит һуңғы тапҡыр 16:59 23 февраль 2022 үҙгәртелгән.


Белгестәр республикалағы иң ҡиммәтле вакансияларҙы билдәләгән\n13 Ноябрь 2017, 09:30\nӨФӨ, 2017 йыл, 13 ноябрь. /«Башинформ» мәғлүмәт агентлығы, Ғәлиә Нәбиева/. Белгестәр республикалағы иң ҡиммәтле вакансияларҙы атаны. Был турала киң мәғлүмәт саралары хәбәр итә HeadHunter сайты мәғлүмәттәренә һылтанып.\nИсемлектә айына 800 мең һум эш хаҡы менән финанс директор беренсе.\nКоммерция директорына 300 мең һум эш хаҡы тәҡдим иткәндәр.\nӨсөнсө урында – үҫеш буйынса директор вазифаһы – 200 мең һумдан алып, артабан рекрутинг бүлеге етәксеһе килә – 150 меңдән, ваҡлап һатыу селтәре менән төбәк идара итеүсеһе – 110 мең һумдан.\nРейтингка 2017 йылдың башынан алып эш тураһындағы тәҡдимдәр ингән.


«Киске Өфө» гәзитенең сайты - БЕР КҮРЕШЕҮ - БЕР ҒҮМЕР - 2020 - Мәҡәләләр\nБЕР КҮРЕШЕҮ - БЕР ҒҮМЕР\nМерәҫ тигән ауыл Баймаҡ ҡалаһына күренеп торғандай яҡын ята, төнгө уттары Ирәндек һыртына теҙелгән йондоҙҙарҙай емелдәй. Мерәҫкә еткән саҡта Граф күленә, Әпек (Бәхтегәрәй) ауылына барған юлдар киҫешә, ләкин ул көндө бөтә юлдар ҙа Баймаҡ районы ағинәйҙәрен Мерәҫкә алып барҙы.\nМерәҫтең хөрмәтле хеҙмәт, мәғариф, һаулыҡ һаҡлау, мәҙәниәт өлкәһе ветерандары һәммәһе лә тиерлек "Ағинәй " йәмәғәт ойошмаһы ағзалары. Уларҙы барлап китәйек: Зәлифә Ҡаһарманова, Миңнур Мифтахетдинова, Мәрйәм Сырлыбаева, Зәкиә Нәҙербаева, Миңзәлә Ямантаева, Ғилминур Утарбаева, Гөлсәсәк Хоҙайбирҙина, Бәҙерниса Хәмитова, Рәйлә Рәхмәтуллина, Фирҙәүес Үҙәнбаева, Мәғрифә Кейекбаева, Нәсимә Дауытбаева, Фәрхәнә Йәнтүрина, Зөлфиә Үзбәкова, Фәүзиә Рыҫмөхәмәтова, Рафиға Әсмәндийәрова - барыһы өсөн дә был кисә хикмәтле бер осрашыу булды. Баймаҡ районы Ағинәйҙәр ҡоро рәйесе Хөрмә Биктимерова, ҡурайсы Фәнил Шәрипов, Мерәҫ ауыл биләмәһе башлығы Т. Хафизов телмәр тотто унда. Мәғрифә Мерәҫ ауылы баш ағинәйе булараҡ матур йылмайып һүҙ башлап ебәргән сәхнә аллы-гөллө милли кейемле ағинәйҙәр менән тулды. Бына Мәфрүзә "Юлғотло" йырын йырлай, алтмыш йәшен туйлаған Бәҙерниса "Бишбармаҡ" бейеүен йәштәрҙән дә былайыраҡ елеп йөрөп бейей, Ғилминур Ирәндек түшенә ятып илартырлыҡ итеп тыуған яҡты данлаған шиғырын уҡый, Зөлфиә менән Фәрхәнә икеһе бергә тып баҫып "Әхирәттәр" бейеүен тетеп бейеп ташланы, Фәнил менән Зөфәр донъяны оноттороп Мерәҫ ҡурайҙарын һуҙып ебәрҙе... Шуның аҙағында Дилбәр һылыу Мерәҫ ағинәйҙәре исеменән "йолаларҙы түкмәй-сәсмәй йәш быуынға еткерәбеҙ", тип һүҙҙе йомғаҡлап ҡуйҙы. Уҙған йылды барлап ҡараһалар, байтаҡ көн үтелгән, апаруҡ йөн тетелгән булып сыҡты. Ул да булһа, баймаҡтарса "шым ғына" итеп Ишмырҙа ҡатындары "Бәпес ҡоймағы" йолаһын сәхнәләштергән, Таулыҡайҙар "хикмәтле Сыңғыҙҙар" менән бергә "Ҡар һыуына барып" аптыратҡан, Аҡморон ағинәйҙәре ғәм халыҡты "Әбейҙәр сыуағы"на йыйып күңелдәрен асҡан, ә Ҡарамалы-Ишмөхәмәт ауылы ҡатын-ҡыҙҙары түңәрәк өҫтәл уратып ултыртып "Ҡәйнә менән килен" әңгәмәһен тәҡдим иткән. Мерәҫ ауылы ағинәйҙәре ҡарап тора буламы - "Ҡорамала - күҙ нурҙары" тип исемләнгән тамаша сарпыһын күрһәтте. Мерәҫ мәҙәниәт йорто бынса сағыу йәйғорло ҡорамаларҙы күргәне лә булмағандыр, сәхнә ысынлап та балҡып тора ине!\nИң ныҡ хәтергә уйылғаны - ҡорама ҡороу ултырмаһына йыйылған ҡатын-ҡыҙҙың юрау-теләк әйтеү өлөшө булды. Әйтәгүр, тамаша - уйын, ысынға алһаң, бойом! Бойомға ашырлыҡ саф теләктәр менән күңелде биләне ағинәйҙәр, сәхнәгә сыҡҡан береһе үҙенең ҡул эштәрен тотоп һамаҡлап инде: "Ике кеше күрмәһен, икендегә етмәһен", "Кеше-ғара күргәнсе, ҡара көсөк өргәнсе, эште тиҙерәк бөтәйек!", "Эшем башы - эшҡары, дошман башы тышҡары", "Күргәндәр күреп ҡалһын, күрмәгәндәр тороп ҡалһын!", "Минең ҡулым түгел, Ғәйшә-Фатима ҡулы", "Кеше-ғара күрмәһен, ҡара кеше һиҙмәһен", "Минең ҡулым түгел, әүлиә-әмбиәләр ҡулы", "Эш башланым - башҡары, дошман һүҙе ташҡары!", "Ике һуҡыр күрмәһен, икендегә етмәһен, күрһә-күрһен күҙлеһе, ул да булһын йүнлеһе!", "Осоп барған ҡош күрҙем, тик ятҡан бер таш күрҙем" (ҡош кеүек етеҙ эшләйек, таш кеүек ауыр булмайыҡ, йәнәһе)... Был юрамаларҙың һәр ҡайһыһын иғтибарға алып, уйға һалһаң, моғайын, мәғәнәһенә төшөнөргә һәм иҫ төбөнә һалып ҡуйырға ла мөмкиндер. Һис юғы, бергә йыйылған саҡта әйтеп, мәғәнәһен-асылын күмәкләп сискәндә туған тел серҙәре буйынса һабағы ҙур булыр.\nУнан тағы бер күренеш өҫтәлде: эш башлағанда бер кеше сәхнәгә йүгереп килеп инде лә йылт әйләнеп кире сығып ҡасты, үҙе шул ыңғайында "Хәлдәр нисек?" тип һөрәнләп китте. Йәнәһе, эш башлағанда кем килеп инә, шуның йөрөшөнә ҡарап эштең барышын юрайҙар, һәм "аяғың еңел булһын!" тип теләп ҡалалар. Йүгерә-атлай йөрөгән кеше килеп инһә, эшебеҙ ырамлы булыр, тип һөйөнәләр. Шунан инде, эш башланғас, хужабикә төп бурысты уртаға ҡуя: "Ҡыҙыма бирнәлек ҡорама ҡорамаҡҡа йыйылдыҡ. "Ҡыҙ кешегә бирнәне етенән әҙерләһәң дә етмәй, алты йәштән әҙерләһәң, артып ҡала", тигән һүҙ бар халыҡта. Шуны уйлап, Аллаһыға тапшырайыҡ", - ти ул.\nМерәҫ ауылы мәҙәниәт йортонда йыр-бейеү төнгә хәтле барҙы. Ләкин ил күңелен күлдәй йәйерлек аң-белем, халыҡсан ирәбәлек, илаһи ихласлыҡ менән тулы кисәнән һуң йөрәктәргә ғәм, уй йөкмәп, мөхәббәт һәм өмөт нуры алып ҡайтыштыҡ. Бер күрешеү - бер ғүмер, баҡыяс һеҙгә, мерәҫтәр! Мерәҫ булған ерҙә башҡорт йәненә терәк булһын!\nЯҙылған: 13.01.20 | Ҡаралған: 492


Милекте һатыу һәм ҡуртымға алыу буйынса сауҙаға ҡыҙыҡһыныу арта // Иҡтисад | новости башинформ.рф\nМилекте һатыу һәм ҡуртымға алыу буйынса сауҙаға ҡыҙыҡһыныу арта\n15:11, 13 мая 2010 Иҡтисад\n21 майҙа Өфөнөң Муниципаль милеккә идара итеү комитеты торлаҡ булмаған фонд объекттарын ҡуртымға алыу килешеүҙәре төҙөү хоҡуғына сираттағы аукцион үткәрә. Бөтәһе 17 лот — Өфөнөң ете районынан биналар ҡуйыласаҡ. Алдан индереләсәк аҡса суммаһы башланғыс хаҡтың 20 процентын тәшкил итәсәк, ул 33 меңдән алып миллион һумдан ашыуға тиклем тәшкил итәсәк. Ҡағиҙә булараҡ, аренда срогы ун йылдан ашмай. Был турала Өфө хакимиәте башлығы урынбаҫары, Муниципаль милеккә идара итеү комитеты рәйесе Рәмил Дилмөхәмәтов хәбәр итте.\n— Башлыса беҙ Нагаево, Тихая Слобода ҡасабаларындағы участкаларҙы һатыуға ҡуябыҙ, — тине Рәмил Хөрмәт улы. – Һатыуға ҡуйылған лоттар майҙаны 10-15 сутый тәшкил итә. Бындай участкаларҙың иң кәм хаҡы — 500 мең һум. Ҡиммәтерәк лоттарҙың хаҡы миллион һумдан ашып китә.\n7 майҙа үткәрелгән аукцион һөҙөмтәләре буйынса ҡатнашыусыларҙың береһе шәхси торлаҡ төҙөлөшө алып барыу өсөн биш миллион һумға ер участкаһын ҡуртымға алыу килешеүе төҙөүгә хоҡуҡ алды. Шулай уҡ бер кешенең бер нисә лот һатып алыу осрағы ла теркәлде, ә был закон менән тыйылмай.